qundao/data-zh-poetry huggingface dataset:
北上杂诗七首同邓湘皋孝廉·其七
作者：魏源
朝代：清
体裁：古风

夙抱山水情，每结烟霞约。一来河南道，十里惟广漠。更无山可青，惟有水长浊。奈何殷盘庚，五迁不归亳。缅惟中条内，代有仙灵托。云飞少室凫，月送缑山鹤。盘企太行谷，泉忆苏门崿。均非车马历，徒使中情跃。瘅哉邹鲁圣，辙环梁宋郭。泗外不知津，岱外未升岳。竟因悲悯怀，负此仁智乐。八载门不入，禹岂耽丘壑。至今欙橇地，明德照河洛。
北上杂诗七首同邓湘皋孝廉·其三
作者：魏源
朝代：清
体裁：古风

何者送我行，终日太行山。宇宙苟无此，岂不旷且閒。我心有太行，嵯峨万古间。信陵函谷召，岳帅朱仙班。椎误博浪沙，星陨大散关。尔朱犯洛都，骑渡盟津湾。决河灌贼营，阖汴鱼龙淹。何不借风雷，一壮天地颜。西日不东逝，东海不西还。欲平五岳胸，何异北斗南。
北上杂诗七首同邓湘皋孝廉·其二
作者：魏源
朝代：清
体裁：古风

客行梁宋道，言访梁宋迹。欲寻史上踪，十九无一获。浊河决千里，一淤辄寻尺。屈指三千年，几决几淤积。每有浚濠人，十仞逢甍脊。沙覆中天台，尘掩兔园宅。当年歌舞馆，下隔黄泉百。当年龙战垒，上有河声湱。陵谷复陵谷，太息重太息。
北上杂诗七首同邓湘皋孝廉·其五
作者：魏源
朝代：清
体裁：古风

滑台阻运河，距卫百里圻。去岁大兵后，大祲今苦饥。黄沙万殍骨，白月千战垒。至今禾麦地，极目森蒿藜。借问酿寇由，色哽不敢唏。野店象纬逼，三垣拱太微。孰称中执法，孰峙钩陈墀。孰扈羽林跸，孰专喉舌司。分野错三辅，煌煌燕豫齐。鼎峙岳牧伯，胡耀欃枪旗。彗贯紫微垣，水溃银潢堤。孰分真宰忧，号令丰隆驰。我欲叫阊阖，阊阖苍莽垂。匏瓜不可摘，高舌挂南箕。
北上杂诗七首同邓湘皋孝廉·其六
作者：魏源
朝代：清
体裁：古风

中野种荞麦，春风吹麦新。二月麦花秀，三月花如银。麦秋不及待，人饥已奈何。明知麦花毒，急那择其他。食鸩止渴饥，僵者如乱麻。冀此顷刻延，偿以百年嗟。投之北邙坑，聚土遂成坟。明年土依然，春风吹麦新。勿食荞麦花，复作坑中人。
北上杂诗七首同邓湘皋孝廉·其四
作者：魏源
朝代：清
体裁：古风

千里河南北，高下寸地无。岂其扶舆气，磅礴为平芜。缅怀画井世，畎浍兼沟涂。经纬备潦旱，纵横资泄储。一经阡陌辟，屡值黄流潴。谁言尽地利，地利弥有馀。西北仰东南，吴越穷挽输。四水会汴梁，雄丽甲中都。一艘今不达，并枯贾鲁渠。沧桑隔唐宋，何况秦汉初。旅客有奇梦，梦游古华胥。手持水利书，副以沟洫图。拜献神禹前，冀免斯民鱼。
北岳五台看雪行
作者：魏源
朝代：清
体裁：古风

世无寿风与寿雨，惟有寿雪万万古。盘古之雪都昆崙，峨嵋五台乃文孙。各号清凉奠震旦，欲易火宅为宁坤。峨嵋西望阻行脚，五台苍翠迎芒屩。五台五峰如五岳，顶尽高平无锐卓。四台覆盂中仰盂，华池水间石磊落。中台脉发自北台，西龙东虎中华萼。北台负扆南横案，回顾中台拱辰若壑壑。千章松柏森屏屏，万丈烟岚络谷谷。僧房错蜂窝，梵呗殷潮弥寂寞。我来况值雪山雪，洼窿荡尽天圆玦。蒙茸仆马瑶池冰，穆满狂歌黄竹裂。若非空苍互荡摩，人在混沌之间何区别。便疑雪葬万仞中，终古猿鹤无由裂。万木穷冬一炬坑，木菌得雨斗大量。老僧庞皓须眉苍，以万雪菌为斋粮。楞伽梵贝二千页，剌麻头发一丈长。夜半呗声似鲸吼，惊倒四大为禅床。雪中世界何空明，月光如海藻荇横。月光外更佛光现，岂知雪月之光荡漾成。黄岱富云云海现，登莱富水海市眩，岂有峨嵋五台雪海无奇变。不然九华普陀亦佛境，何以不闻五色光明现。涧壑古雪僧寮前，大担肩入供涤湔。如此琼瑶太狼藉，何异庐僧狼藉云瀑泉。天风夜半搅江海，禅窗听惯方稳眠。清彻梦魂肺腑换，何处茫茫下土烟，何况春明门外车尘阗。何不移来雪岳巅，只恐冻杀青天月，从此但有世界无山川。我生好游大好事，误入玄冥吸元气。平生雪游此为最，恍惚置身盘古世。浑源大茂何足言，六出天花覆无外。君不见万里声灵走华裔，群帝离宫雪苍翠。
华山西谷
作者：魏源
朝代：清

苍苍惟一色，不辨云树峰。浩浩惟一声，不辨风泉松。入谷几千曲，穿云将万重。时时乱石间，洄潭卷天容。寻源不得源，讵惜劳双筇。山荒人迹绝，猿鸟俱鸿蒙。谁知万壑响，出自微泉淙。万泉之上游，关键万峰中。出入石府藏，讵非龙所宫。空翠风不卷，气与诸天通。溪山各无言，万去所酣醉。水石各无心，万松为映渍。松云几万重，浸得衣浑翠。身似鱼游空，何待生羽翼。仰视峡中天，古井澜不沸。咳唾不敢轻，谷响殷潮势。步步皆岳魂，息息通仙忾。莹然一寸心，苍苍照天地。诗难状碧空，梦亦浮元气。何人苍龙岭，俯瞷思飘坠。请谢世网尘，和枕秋云睡。仙犬守云扃，毋许渔樵至。
华山西谷·其二
作者：魏源
朝代：清

溪山各无言，万去所酣醉。水石各无心，万松为映渍。松云几万重，浸得衣浑翠。身似鱼游空，何待生羽翼。仰视峡中天，古井澜不沸。咳唾不敢轻，谷响殷潮势。步步皆岳魂，息息通仙忾。莹然一寸心，苍苍照天地。诗难状碧空，梦亦浮元气。何人苍龙岭，俯瞷思飘坠。请谢世网尘，和枕秋云睡。仙犬守云扃，毋许渔樵至。
华山西谷四首·其一
作者：魏源
朝代：清
体裁：古风

苍苍惟一色，不辨云树峰。浩浩惟一声，不辨风泉松。入谷几千曲，穿云将万重。时时乱石间，洄潭卷天容。寻源不得源，讵惜劳双筇。山荒人迹绝，猿鸟俱鸿蒙。谁知万壑响，出自微泉淙。万泉之上游，关键万峰中。出入石府藏，讵非龙所宫。空翠风不卷，气与诸天通。
华山西谷四首·其三
作者：魏源
朝代：清
体裁：古风

山穷水尽处，群龙天上来。泉泉云所化，石石星所胚。万丈芙蓉裂，中有银河洄。积此千仞水，郁为万古苔。想当开辟初，莲花面面开。花间万斛源，神物蟉其隈。见水不见石，所至无坚厓。从此万象归，昼夜冰雪豗。一潭一变化，一瀑一济淮。至今秋雨天，石破惊皇娲。出坎入坎龙，九地九天雷。我来但莹碧，光影涵三才。愿借玉女盆，酌此玉井杯。更借巨灵掌，劈驭片琼瑰。携归傲嵩岱，何独小黟台。
华山西谷四首·其二
作者：魏源
朝代：清
体裁：古风

溪山各无言，万云所酣醉。水石各无心，万松为映渍。松云几万重，浸得衣浑翠。身似鱼游空，何待生羽翼。仰视峡中天，古井澜不沸。咳唾不敢轻，谷响殷潮势。步步皆岳魂，息息通仙忾。莹然一寸心，苍苍照天地。诗难状碧空，梦亦浮元气。何人苍龙岭，俯瞷思飘坠。请谢世网尘，长枕秋云睡。仙犬守云扃，毋许渔樵至。
华山西谷四首·其四
作者：魏源
朝代：清
体裁：古风

陟岳尽苦险，未得岳门阈。登山须问峡，谷则峡水脉。一岭划两谷，门户从此辟。谷穷峡乃出，源尽岭斯迫。试问秦蜀栈，阁道通千驿。矧此数里程，何暇五丁劈。凿栈八九重，避疃百千尺。鸟道绝蚁附，猱攀变蹇策。尽辟铁絙险，化为云水石。试问涛与松，可许青云屐。
华山诗三首·其一
作者：魏源
朝代：清
体裁：古风

金秋严肃气，凛然不可容。一石一草木，尚压千万峰。岂肯放平易，招引人世踪。树皆斜仄生，云皆斜仄通。略无寸步直，但有两壁穹。近之太难亲，遥瞻始景从。正如古神圣，千载共朝宗。不睹岩岩势，但慕泱泱风。安知真觌面，不与跻华同。
华山诗三首·其三
作者：魏源
朝代：清
体裁：古风

百转百丘壑，一步一阶级。奇怪非一逢，性命几万掷。倒垂万菡萏，侧走千霹雳。一石三芙蓉，三峰祇一石。千峰为莲瓣，三峰为莲菂。纷纷莲花须，化松千万亿。白帝明星宫，寄在千叶隙。神仙窟宅间，日与天相索。聪明乃尘垢，陶铸皆陈迹。虽复游无穷，亦自悲形役。一下金天台，人间愁踧踖。
华山诗三首·其二
作者：魏源
朝代：清
体裁：古风

为访云中君，来寻天上石。千洞万洞势，混沌重开辟。人行入山中，山已天外立。再上更不能，有石皆倒岌。台殿青云端，势欲压山侧。森然一檐下，献此万丈碧。造胜启天荒，入深闯地赜。遗众伫曾颠，骤觉此身易。出山意已移，灵境渺天北。从知此后身，所莅皆谪斥。
华岳三首·其一
作者：魏源
朝代：清
体裁：五言律诗

三峰三面绝，一岳一石成。直是云中堕，非从地上生。严严天气象，郁郁帝精英。高眠五百载，重起问升平。
华岳三首·其三
作者：魏源
朝代：清
体裁：五言律诗

谷口一夫防，车箱扼莽苍。云霞天四塞，混沌帝中央。捷径无黄绮，琳宫尽老庄。厓栖者谁子，星在少微旁。
华岳三首·其二
作者：魏源
朝代：清
体裁：五言律诗

峰出破峰中，路从无路通。直将千百险，并作一山雄。秋色青天地，河声变始终。欲成封禅颂，才力杜韩穷。
华岳吟上
作者：魏源
朝代：清
体裁：古风

呜呼，华山之高，吾不知其尚在青天之下，其色直出青天上。削成四万五千仞，非有羽翼徒空仰。雍州积高神明壤，蓐收金气何森爽。猿鸟到此神不旺，烟云草木皆凄怆。划然中裂流泉飞，人从山缝缘山上。不知绝顶有何奇，从石骨节周府藏。左山抱石右山环，一重水石一重关。三步攀，十步坐。碧垂东，青避左。岚如醉，树如寐。壑日倾，涧霞蔽。一线青天万丈长，太古不曾嵌斜阳。中道改趋青柯坪，遥望水帘气，不闻水帘声。自此以上更无蝉鸟音，但有亿万松涛鸣。自此以上舍杖手代足，青冥壁立但有猱挂而蚁行。忽大断，忽大尽。一吭联，苍龙岭。万仞壑，两面井。生死关，仙凡境。径路绝，风云绠。失一天地，得一天地。一放万丈青，莲花满空际。一峰首出万峰侍，俎豆钧天享群帝。三峰岌岌欲上天，群峰簇簇相牵连。云立云垂状万千，金仙耸上莲台巅。绝顶一上太身尊，九州各自判阴曛。泾渭似毛河似线，岱霍豆点青螺痕。谁言青气满关内，其气直接万里以上苍苍元。大地盘旋伏复起，天风震撼莲花根。行到云端未是尊，直穷空际始无垠。吟成散入天风去，欬唾下土雷硠奔。俯悲尘世何汍澜，云气如龙起下界，径欲骑之冉冉而上鶱。天人古今咫尺耳，溟涬芥蒂何足吞。从今便可遗世而独立，始知此山以外无乾坤。人言岱顶观日闻天鸡，谁知华顶观月更清奇。世界不动如定水，星辰出入青玻璃。吁嗟乎，自有宇宙即有此山月，何人不愧太华峰顶客。
华岳吟下
作者：魏源
朝代：清
体裁：古风

左太行，右终南，胡独华岳称雄巉。终南右，太行左，胡独华峰推岌砢。峨峨气象地中央，郁郁莲花天半堕。芒鞋踏尽禹中原，惟馀恒北未回辕。日观祝融嵩二室，更有灊霍翀天门。尽空依傍插元气，几见千里蟠蚖蜒，几见万岫蚕丛攒。扫尽坡陀逦迤势，乃与天地参雄尊。不然五岭亘南服，胡不称岳雄荆蛮。四面离立无敢近，众山罗列皆屏藩。其中包孕却万汇，又非峭壁孤峰鶱。譬若千门万户内，止护至尊垂冕蕃。宝殿龙楼孰畴匹，千屯万骑皆薇垣。大哉圣作万物睹，岂侈勋业材缤翻。登太华，俯太室，黄河九曲来胸臆。排阊阖，通呼吸，梦揖岳神朝太乙。谓我穷搜天地根，未览坤舆悉天跸。葱岭昆崙万山祖，秩祀宜先元气母。其馀更有大四岳，西干天山耸千阜。北干金山峙霄汉，东则长白钟灵薮。惟有南岳僻荒服，滇南点苍巨灵手。内四岳镇禹九疆，外四岳环天八荒。岂惟云雨遍四海，直与元气分后苍。儿孙不脱祖宗气，岳形必与昆崙庄。帝王功德有优劣，孰全版籍惟馨香。闻言怵惕心悸慞，顿觉隐然大物撑胸肠。从兹法象悟天地，誓删枝叶归宏纲。如觐尧舜无赩张，如晤周孔无文章。始知观岳小天下，亦如观海百谷王。被发骑麟瞰大荒，我与元气谁久长。
卜居金陵买湖干草堂三首·其一
作者：魏源
朝代：清
体裁：七言绝句

巢由原不买山居，敢效知章乞鉴湖。底事草堂钱十倍，只因门外水云租。
卜居金陵买湖干草堂三首·其三
作者：魏源
朝代：清
体裁：七言绝句

春风绿尽一池山，闭户文章败叶删。不是老僧来送笋，如何倒屣出柴关。
卜居金陵买湖干草堂三首·其二
作者：魏源
朝代：清
体裁：七言绝句

山村城市少兼全，心远由来地自偏。断尽红尘閒尽屐，湖光清到卧床前。
古歌
作者：魏源
朝代：清
体裁：古风

杜鹃何世古天子，夜夜花间啼不止。提壶提壶劝尔归，酿得春江半觚水。江水如云绿千里，醉尽江中万鱼子。夜深倒卧芦花里，人生几得中山千日死。
古诗答陆彦若三首·其一
作者：魏源
朝代：清
体裁：古风

抟土遂成形，天地实生之。毛骨筋脉髓，一一父母慈。朝游昆崙圃，夕宿东溟池。健步轻万里，寒暑耐渴饥。黄金谓可成，却被方平欺。采药上南山，中有天人师。百祷不我应，欲去还复疑。朝朝行出汲，日入负薪归。三载如一日，不敢毫发私。成连去东海，何时刺舟来。寄谢山中子，及时同采薇。
古诗答陆彦若三首·其三
作者：魏源
朝代：清
体裁：古风

狂狷圣神骨，乡愿圣皮毛。此龙何噏噏，彼龙何嘐嘐。龙子靳变化，尘溷思云霄。精神閟幽壑，千年如一朝。日日养鳞甲，一朝脱天韬。动即滂八垓，静倏潜秋毫。蝘蜓各自媚，云泥安可曹。筌蹄复筌蹄，故山秋风高。
古诗答陆彦若三首·其二
作者：魏源
朝代：清
体裁：古风

十年树一木，三年菑一畬。昆崙閟灵源，滥觞储五湖。不见狡狯手，掷米成须臾。五城十二楼，结搆凌虚无。巧者良不迂，迂者良不愚。落落汉阴翁，劳劳桔槔徒。不怨不逢年，但恐人力疏。饥冀玉山禾，瑶圃何年锄。
叹救生船
作者：魏源
朝代：清
体裁：七言绝句

利舵名帆日夜牵，水行争似陆行便。虽然生死由天定，毕竟多翻浪里船。
后挽诗
作者：魏源
朝代：清
体裁：七言律诗

甘毁楹书已莫论，党秦诬岳又谁昆。盛唐李峤真无子，南宋韩琦漫有孙。地下相逢堂构痛，关西并相斗山尊。尽乘气数玄黄事，休问琅琊与太原。
君不见十六章·其一
作者：魏源
朝代：清
体裁：乐府曲辞

君不见海关一战奔蚩尤。荆湖一战陈豨忠，乌阑布通走虏酋。执戣执钺冕执刘，孰匪荣散毕召周，从龙从虎风云秋。英飙飒飒长城下，礼烈墓前嘶战马。
君不见十六章·其七
作者：魏源
朝代：清
体裁：乐府曲辞

君不见苌弘碧血东周涴，解谢诸侯弥尾大。家令朝衣赴东市，驰诏何曾濞兵止。苌晁宁必命世才，汉周须要尊风雷。直壮曲老星昭回，名其为贼气乃摧。康熙不翻撤藩案，莫洛明珠米思翰，肯为武庚罪姬旦。从来济国犹济川，中流风飓楫须专，令人慷慨康熙年。
君不见十六章·其三
作者：魏源
朝代：清
体裁：乐府曲辞

君不见王家父子阚虓虎，赵家父子如周处。深入百战不回头，手挈川滇归圣主。整顿乾坤要英武，那见蒌蒿作干橹。岳家父子最后雄，雪夜走禽青海戎。
君不见十六章·其九
作者：魏源
朝代：清
体裁：乐府曲辞

君不见傅公誓军金川震，屡诏班师不奉命。议功议能议贵亲，讷张竟殉三军令。伊犁议起忧西顾，举朝赞决惟一度。力排群疑扩汉疆，庙堂战胜凭疏附。商必应宫桴应鼓，从古风云扈龙虎。姚崇若在贼早平，几时间气嵩岳生。
君不见十六章·其二
作者：魏源
朝代：清
体裁：乐府曲辞

君不见朔风高，天马号，追兵夜至天骄逃。杭爱山，坤河道，狭途杀贼如杀草。沙漠间气人中龙，北斗回望哥舒弓。
君不见十六章·其五
作者：魏源
朝代：清
体裁：乐府曲辞

君不见伊犁河，巴里坤，转战万里回孤军。黑水营，叶城畔，四百骑破贼三万。风声雪声甲马声，援兵夜半浑河营。饮马昆仑铭月竁，汉家天兵信雷电。万夫特，万钧重，未年惟有海超勇。
君不见十六章·其八
作者：魏源
朝代：清
体裁：乐府曲辞

君不见鄂公锐辟西南氐，欲令夜郎邛笮游皞熙，欲令幽谷赤子蒙赫曦。非常之事惊群儿，英颜毅色无难艰，右张右哈供颐麾。渡泸五月触瘴痱，穴捣木刊山谷崎。功成入相书常旗，一朝铜鼓五溪西。诸军观望稽合围，山中箧满扬南箕。跋前疐后功几堕，任度惟断平淮夷。鱼水之朝犹险巇，创始图成自古唏。何怪模棱甘伏雌，择地而蹈戒陇坻，姁步不敢行山樏。
君不见十六章·其六
作者：魏源
朝代：清
体裁：乐府曲辞

君不见猰㺄楚蜀妖氛恶，节制如山额经略。血战西川斩京观，望旗争避德参赞。百战天生戡难材，贼平身死屯云雷。东海长鲸作人立，神弩射潮安在哉。庙堂此日思鼙鼓，时危惨淡天风来。
君不见十六章·其十
作者：魏源
朝代：清
体裁：乐府曲辞

君不见金川一夕猿鹤惊，一军独整阿文成。百战归来相明主，宁知相业超常武。黄河改道竟东趋，名粮百万筹天府。王商正色匈奴惮，钦若不敢侮王旦。天生方召佐宣王，百世犹兴微管叹。
君不见十六章·其十一
作者：魏源
朝代：清
体裁：乐府曲辞

君不见天亶天纵乾隆圣，汉相独重刘文正。边才不足相才足，汲黯宋璟嵩华峻。进退百吏无私门，造次陈谋必尧舜。申公亦是瑚琏器，尚少温公刚大器。何况衣钵传中庸，并让禹光经术贵。
君不见十六章·其十三
作者：魏源
朝代：清
体裁：乐府曲辞

君不见八闽难，浙东靡，提督顿足将军痿。长城赖有书生李，疾扼常山冲，突压蚩尤垒。左提印，右提剑，贼兵愕眙满兵叹。断饷填濠夜捣坚，竟走猰㺄完浙岸。择帅先择节度使，从古长城恃屏翰。天吴跋浪鲸崔嵬，浙民再望长城来。
君不见十六章·其十二
作者：魏源
朝代：清
体裁：乐府曲辞

君不见黄河决汴自胜朝，国初卅载鼋鼍骄。百川手障回狂涛，赖有伯益逢唐尧。入疏前后如沃焦，中河创辟通千艘。当其未就群诼谣，尾翘羽翛音哓哓。贾鲁被议印川投，自古骏烈无逍遥。再踬再奋被众挠，战谤战胜东海潮。鱼龙步游汴泗郊，黄流几作锅金销。河底日隆堤日高，黄河果是上天涛。
君不见十六章·其十五
作者：魏源
朝代：清
体裁：乐府曲辞

君不见八旗圈田遍三辅，生聚承平百万户。又不见边外上都千里沃，插汉故疆供坰牧。人满土满两堪患，何不移人垦土两得算。贾生筹汉旋乾坤，奏疏我钦文定孙。开平兴和万顷屯，徙实八旗兼汉军。三冬射猎三时勤，三边拱卫皇畿尊。有客抚掌笑脱帻，此是汉唐徙民术，今日鹧鸪行不得。
君不见十六章·其十六
作者：魏源
朝代：清
体裁：乐府曲辞

君不见南漕岁岁三百万，漕费倍之至无算。银价岁高费增半，民除抗租抗赋无饱啖。吏虽横征犹啜羹，丁虽横索橐不盈，惟肥仓胥与闸兵。衣垢必浣弦必彻，天运有旋道有捷，何必内河受要挟。英公海运陶公节，万艘溟渤如搴涉。官民歌舞海商悦，只少未饱仓胥箧。海运不举海防多，水犀楼船方荷戈，小东大东当若何。
君不见十六章·其十四
作者：魏源
朝代：清
体裁：乐府曲辞

君不见燕蓟建都仰东南，提封千里惟潦乾。虞徐汪左徒咨叹，奏功惟有朱高安。抚晋督冀疏导殚，四河分酾四局完。天津雄霸禾芃芃，岁收百万裨民官。翻疑冀北成江南，畿民不颂朱高安。若非圣主贤，藩翰端。南漕嫁祸北人寒，早见盐铁攻桓宽。
君不见十六章·其四
作者：魏源
朝代：清
体裁：乐府曲辞

君不见长鲸鏖战海水立，夜飓震天轰霹雳。澎湖荡潏蛟宫岌，剧贼飞将两劲敌。那数昆阳与赤壁，溟峤天吴日横吸，安得六丁重下击。
君马黄二首·其一
作者：魏源
朝代：清
体裁：乐府曲辞

臣马骊，君马黄，两骖相逐如雁行。南山牡，北山牝，水草寝讹矜顾影。牝牡骊黄各一群，选毛配色烂如云。立仗千年不一鸣，此物真堪瑞太平。一朝秦寇从天至，尽出天闲当驷铁。旆卷霜寒鼓声死，踠地长鸣泪盈臆。当年选我选骊黄，如何驱我阵云旁。当年相毛不相骨，如何今责电霜掣。君求千金百战马，请觅鼓车盐车下。
君马黄二首·其二
作者：魏源
朝代：清
体裁：乐府曲辞

岂无大宛龙驹献，月竁昆仑如闪电。不作战马作舞马，衔杯上寿娱前殿。更遣驽骀作导师，日调鱼雅回翔姿。惟恐风云之气电霜骨，不化仗前倡俳物。耳不息兮金铎，足不习兮沙漠，腹不习兮藜霍。渔阳铁骑朝扣关，骊山舞马犹杯欢。亟驱舞马作战马，尽更锦障横征鞍。十年锦障雄心死，何处沙场报知己。
吴门重晤黄南坡太守五首·其一
作者：魏源
朝代：清
体裁：七言绝句

相逢依旧十年前，万里归来尚黑颠。试问天山冰雪夜，何如江左月灯船。
吴门重晤黄南坡太守五首·其三
作者：魏源
朝代：清
体裁：七言绝句

阳羡湘江两梦思，买田争似买山宜。吴侬似欲留君住，乙未亭前荡桨迟。
吴门重晤黄南坡太守五首·其二
作者：魏源
朝代：清
体裁：七言绝句

灞陵漂泊故将军，收拾豪情付渌尊。几处酒阑灯灺后，梦回风雨战蛟门。
吴门重晤黄南坡太守五首·其五
作者：魏源
朝代：清
体裁：七言绝句

白发坡翁海外行，自言奇绝冠平生。我生第一伤心事，未作天山万里行。
吴门重晤黄南坡太守五首·其四
作者：魏源
朝代：清
体裁：七言绝句

暑汗如汤日未曛，风声挟雨隔江闻。渔舟饱阅炎凉后，閒飐疏灯出白云。
呼月吟
作者：魏源
朝代：清
体裁：古风

月兮月兮劝汝一杯酒，安得广寒宫里一携手。月中仙人笑回头，视如大地同一浮。汝言桂树修玉斧，谁知大地河山影万古。汝言三五有盈缺，谁知四大海水如圆玦。潮消潮长月盈虚，云蔽云开冰皎洁。影落江心月一轮，千江一片光如雪。一旦乘风来月中，还看大地如明月。
和姚燮醉后长歌赠魏源
作者：魏源
朝代：清
体裁：古风

长安三日雨如丝，子舆恒念子桑饥。裹饭挈槛来冲泥，入门金石声殷楣。太音惊破巴人雌，钧頀能回骚屈衰。一国不和群儿嗤，独蹲北斗㪺元蠡。问君高吟何所裨，上不清庙和瑟希，下不比闾拯殿屎。刁骚唱和天风噫，候虫鸣鸟嗟何为。年来东海扬鲸鳍，万家荡析无安逵。君尤茧足面目黧，室燬册燹田蒿藜，老亲弟妹同研砥。时非天宝非拾遗，七歌同谷嗟何为。仆亦从戎东海湄，翁州普屿狎魅夔。飓潮倒立天四垂，盲风怪雨艘帆欺。无力捣穴兼守陴，见几幸决如凫鹥。君来访我我已违，不逢海澨逢燕圻。有似荆卿遭渐离，金台插天起崔嵬。欲闯阊阖虎怒啼，宵抱万古晨无炊。梦回故园闻扊扅，与我磨蝎同斗箕，修慧无福今生迟。闻君慕道师希夷，内景参同如息龟。天台四万八千梯，中有丹炉森莫窥。君诚伏处餐元芝，回光养珠浴咸池。一朝丹成著翅飞，淮南拔宅云间嬉。回头大笑人世非，鸡虫得失无了时。
啑古吟八首与陈太初修撰为连日谈史而作·其一
作者：魏源
朝代：清
体裁：古风

远游将何之，言适河洛湄。欲买一场宅，以为子孙基。借问场何主，言起太古时。殷人种薇蕨，嬴秦施棘篱。汉晋桃花源，隋代绿杨堤。计此几千易，而仍绿萋萋。昔人不可作，太息驱车归。
啑古吟八首与陈太初修撰为连日谈史而作·其七
作者：魏源
朝代：清
体裁：古风

六经忧患书，世界忧患积。所以轮台诏，上继秦誓恻。痛定始知痛，无失斯为得。英雄骛八荒，暮年反真宅。收此戒惧心，安其得陇策。光武每发兵，须发为之白。
啑古吟八首与陈太初修撰为连日谈史而作·其三
作者：魏源
朝代：清
体裁：古风

既死羡夷齐，未死羡齐景。谁舍生富贵，而易死贤圣。悠悠身后名，汲汲生前鼎。安得王侯宅，四面种朝槿。及此鸣钟晨，先告盖棺定。洒泪望千秋，古木无人径。
啑古吟八首与陈太初修撰为连日谈史而作·其二
作者：魏源
朝代：清
体裁：古风

山中无甲子，窗下有羲皇。花开唐虞兴，花落秦汉亡。日尽一编书，颓然进一觞。一觞未及釂，已阅几沧桑。庭柯寻丈馀，柯底无数邦。邦中大蚁王，连夜战封疆。明朝将大雨，各各迁苞桑。金汤何处坚，平地有怀襄。
啑古吟八首与陈太初修撰为连日谈史而作·其五
作者：魏源
朝代：清
体裁：古风

兰以谷中芳，玉以石中藏。卞氏何多事，必欲献君王。连城价虽贵，玉剖身亦伤。席煖突不黔，孔墨日皇皇。
啑古吟八首与陈太初修撰为连日谈史而作·其八
作者：魏源
朝代：清
体裁：古风

求师千里道，买邻百金宅。道几管华岐，途多谷臧益。不如舍之去，去友古书籍。周孔梦中琴，屈贾灯前席。寥廓一精神，羹墙万主客。来者未为今，去者未为昔。与君絙古弦，古人堪面炙。如何庖丁言，不朽成糟粕。
啑古吟八首与陈太初修撰为连日谈史而作·其六
作者：魏源
朝代：清
体裁：古风

手拂玉柄麈，手与玉同白。朗朗玉山行，如见裴叔则。玠广冰玉清，看杀洛阳陌。借面一吊丧，倾倒四座客。祝鮀兼宋朝，合成典午国。欲为倾国士，先擅倾城色。口言漆园言，谁慕骀驼德。折屐独何人，赌棋能杀贼。
啑古吟八首与陈太初修撰为连日谈史而作·其四
作者：魏源
朝代：清
体裁：古风

宝剑逢烈士，心知当彼得。解环将见遗，旋有不与色。延陵让剑时，一剑如一国。当时脱手赠，何须身后德。悬雨积半空，涸辙何时泽。
嘉陵江中诗三首·其一
作者：魏源
朝代：清
体裁：古风

遥岑断烟去，近岸风榛寂。人行孤光内，鱼鸟尽深碧。天留清旷晖，娱此漂荡客。棹随云溯洄，梦与波崩积。空明引悟深，群动涵幽赜。绝壁入高云，何人凿崖石。毋乃遁世士，遗此太古壁。欲往从之游，石径绝行迹。
嘉陵江中诗三首·其三
作者：魏源
朝代：清
体裁：古风

夕与夕烟宿，晨共晨风发。橹声摇断梦，榜人语残月。栖禽浅涯起，宿雾前山合。遂令一苇水，淼若彭蠡阔。方从中流转，忽与孤屿绝。稍稍辨岸树，离离出江日。思归曷忘归，江霞殢幽客。
嘉陵江中诗三首·其二
作者：魏源
朝代：清
体裁：古风

夜半夜船钟，响从苍崖来。嘹亮清似水，萧条去何迟。疑堕碧涧底，复挂寒松枝。一随流水去，到海何时归。猿啼空峡哀，雁度长天悲。岁晚沧洲里，空惊清夜驰。
四明山中峡诗二首·其一
作者：魏源
朝代：清
体裁：古风

寻云不厌深，穷源期必尽。造物不近情，閟奇惟恐罄。锁之几百重，蓄之千万仞。水惟无他去，磴必自此进。决往无遁深，果穷百奇靓。崩云下承足，攒日横排阵。但闻乱泉声，如响万山磬。中岭界长谷，不许两源并。然后大合围，烟云无可遁。山古蟠根厚，水远知源盛。此间苍寒极，全出高深酝。到此不能出，莹然万虑静。禽鱼无钓弋，终古鸿荒性。夐哉造物藏，始识乾坤峻。
四明山中峡诗二首·其二
作者：魏源
朝代：清
体裁：古风

上山瀑在前，下山瀑随后。下山云掖足，上山云压首。山云平屋头，水云平屋下。沿溪数十家，家家住云罅。溪左田苗青，溪右田水白。朝朝望云起，夜夜见云黑。山深云液积，尽化流泉清。家家吸空翠，妇孺皆聪明。郎家住云南，访侬到云北。带来岭上云，映到松篁碧。郎家住云北，送侬到云南。同饮桃花水，影照桃花潭。人家闭门早，飞瀑檐前挂。住山五百年，阅尽云变化。君欲归人间，去去休回顾。俄顷白云生，下山不知路。
四明雪窦寺四首·其一
作者：魏源
朝代：清
体裁：五言律诗

一夜桃花雨，五湖春水篙。言寻开士室，远上断云皋。夜静知山寐，天垂觉地高。销沈文字海，深悔古人糟。
四明雪窦寺四首·其三
作者：魏源
朝代：清
体裁：五言律诗

遥望云屯岭，入山不见云。时逢浣溪女，临汲落花濆。翠气四山塞，崩湍终夜闻。回头洞口露，何待北山文。
四明雪窦寺四首·其二
作者：魏源
朝代：清
体裁：五言律诗

霄汉嵌三窦，一峰天四邻。宵深大地梦，灯照一心清。鸟识山情性，云为寺主宾。更休山下望，转盼失嶙峋。
四明雪窦寺四首·其四
作者：魏源
朝代：清
体裁：五言律诗

偶弄桃花水，银河似绛河。下阶岚气合，上屋水声多。岁月非人世，烟霞作薜萝。有时山翠起，千户绿婆娑。
夏夜柬李希廉二首·其一
作者：魏源
朝代：清
体裁：古风

蔼蔼云间月，近在墙西隅。咫尺有故人，乃如天际居。萧斋对风露，微吟定何如。囧在空中影，正如水有鱼。虚明止一性，何辨君与吾。不见明月华，流光湿人裾。感此皎无寐，寒烟澹前除。暑退夜气清，隐几天空虚。
夏夜柬李希廉二首·其二
作者：魏源
朝代：清
体裁：古风

猎较有时可，随人终不然。志虽曲操郢，理或说凭燕。道子有定力，贻我安心禅。竟日酬酢回，浮念兴如烟。宁知人海间，方得静者缘。独醒夜气深，寸心中澄然。隔壁欧子琴，泠泠石咽泉。坐我空山中，谁知京国年。
夜坐
作者：魏源
朝代：清
体裁：五言律诗

寂寂草玄罢，沈沈空碧横。微月不生夜，众星相向明。楼更移远籁，池色起寒清。鸳瓦万霜薄，深知有梦成。
夜雨行
作者：魏源
朝代：清
体裁：古风

谁决嘉陵江水声，泻作庐山瀑布雨。半入研池活瘦蛟，半入酒尊快肺腑。忽然迸入笔力中，欲驻不能驰且竖。仓卒不工且快意，酣痛淋漓聊一贾。我敢危坐更有声，灯胡寒白亦无语。顷刻奔注忽已失，灭迹收声无处所。云开暗月照朦胧，疑有腥龙卧空庑。阿香行雨倦户外，更呼沽酒市龙脯。
大学士长威勇公西征凯旋寿诗集杜六首·其一
作者：魏源
朝代：清
体裁：五言律诗

顷壮戎麾出，神兵动朔方。望公如望岁，禽贼先禽王。青海看传箭，云台引栋梁。济时思上将，归马华山阳。
大学士长威勇公西征凯旋寿诗集杜六首·其三
作者：魏源
朝代：清
体裁：五言律诗

深衷见士卒，阔达披心肝。洒落君臣契，苍茫旧筑坛。万方频送喜，每日报平安。主将归调鼎，千门立马看。
大学士长威勇公西征凯旋寿诗集杜六首·其二
作者：魏源
朝代：清
体裁：五言律诗

畋猎旧非熊，清秋鹤发翁。公来雪山重，画列地图雄。勋业频看镜，天山早挂弓。岂惟高卫霍，将欲倚崆峒。
大学士长威勇公西征凯旋寿诗集杜六首·其五
作者：魏源
朝代：清
体裁：五言律诗

丹青照台阁，磊落见异人。高宴诸侯礼，骞飞报主身。廉颇仍走敌，耿贾亦宗臣。老去才难尽，来经战伐新。
大学士长威勇公西征凯旋寿诗集杜六首·其六
作者：魏源
朝代：清
体裁：五言律诗

大树日萧萧，青松自后凋。熊罴载吕望，骨异降松乔。凤纪编生日，龙泉必在腰。丹心老未折，应拜霍嫖姚。
大学士长威勇公西征凯旋寿诗集杜六首·其四
作者：魏源
朝代：清
体裁：五言律诗

拓羯度临洮，西山白雪高。卫青开幕府，汉苑入旌旄。郁郁星辰剑，荧荧金错刀。尚思歌吹入，归及荐樱桃。
大江归舟杂诗四肯·其一
作者：魏源
朝代：清
体裁：五言绝句

江间浪如山，江上山如浪。梦听水仙琴，谁知涛响壮。
大江归舟杂诗四肯·其三
作者：魏源
朝代：清
体裁：五言绝句

悄帆发九江，迎面一声橹。知有南来舟，烟中作湘语。
大江归舟杂诗四肯·其二
作者：魏源
朝代：清
体裁：五言绝句

日沈山影黑，月出江光白。分付柁楼人，泊舟须采石。
大江归舟杂诗四肯·其四
作者：魏源
朝代：清
体裁：五言绝句

濛濛烟水中，流出数声橹。知有夜归渔，敲冰泊孤屿。
大江阻风四首·其一
作者：魏源
朝代：清
体裁：七言律诗

九江东势吞西日，一夕南帆转北风。造物岂凭翻手覆，生涯原不刻舟同。淹留鸥鹭堪为侣，变化鱼虾亦作龙。水战果然吴楚利，犯涛如地有征篷。
大江阻风四首·其三
作者：魏源
朝代：清
体裁：七言律诗

直下波涛束武昌，堑天形胜接荆湘。山川霸气江城暮，水陆承平盗贼藏。输转东南民力困，骄奢估客土风忘。献筹谁急农商业，闲倚烟波万里樯。
大江阻风四首·其二
作者：魏源
朝代：清
体裁：七言律诗

流行坎止有遗型，屈买何须怨楚蘋。顺逆随帆今异昨，悲欢怀古醉如醒。大江东去风月白，春色南来天地青。明日片帆开夏口，回头何处是湘灵。
大江阻风四首·其四
作者：魏源
朝代：清
体裁：七言律诗

水上偏来长笛横，风豚急浪雨冥冥。舟移岸阔知何处，鼍愤龙愁不可听。天地寂寥双白鸟，江湖忧乐一浮萍。应惭避世忘机客，泛宅浮家自洞庭。
大雪行
作者：魏源
朝代：清
体裁：古风

夜风吹天天忽冥，虚空粉碎天无声。万山清晨一驴征，寒光逼驴驴不行。山埋壑塞森槎牙，万溪蜿蜒如小蛇。此时有天无大地，惟见银海摇眼花。直拟穹庐盖大漠，恨无铁骑追冰车。阴壑虎豹慄不行，西厓定僧钟不鸣。重檐压梦千村死，百里无复炊烟横。盛姬泪滴瑶池冰，穆满千秋啼玉凝。前林梅花一夜开，客子疑是梅神来，得毋袁安林逋魂夜回。雪窖冰天何足哀，琼瑶不压驽骀才。
天台山杂诗五首·其一
作者：魏源
朝代：清
体裁：五言律诗

十里五里去，千峰万峰随。意行无近远，空翠欲何之。禽伴风泉语，云游岭树移。过山徒赞叹，终似未来时。
天台山杂诗五首·其三
作者：魏源
朝代：清
体裁：五言律诗

一转一庵出，无时无水声。是庵皆树色，何树不蝉鸣。习定猿无影，闻钟月乍生。此间寒拾地，凡圣浩纵横。
天台山杂诗五首·其二
作者：魏源
朝代：清
体裁：五言律诗

地古使僧古，峰尊觉寺尊。云泉知我意，相合如一魂。树卷霜皮骨，厓崩雨泪痕。杖藜随坐起，无地不羲轩。
天台山杂诗五首·其五
作者：魏源
朝代：清
体裁：五言律诗

但听嘤声变，不知芳草深。遂申独往意，行此无尽林。千箨雨中竹，一巢烟际禽。竟忘身出没，翻惑岫升沈。
天台山杂诗五首·其四
作者：魏源
朝代：清
体裁：五言律诗

寂寂二三影，行行高下巅。不辞衣尽湿，只觉杖居先。白是林间露，青来水上烟。到头山尽处，黄叶浩无边。
天台石梁雨后观瀑歌
作者：魏源
朝代：清
体裁：古风

雁湫之瀑烟苍苍，中条之瀑雷硠硠，匡庐之瀑浩浩如河江。惟有天台之瀑，不奇在瀑奇石梁，如人侧卧一肱张。力能撑开八万四千丈，放出青霄九道银河霜。我来正值连朝雨，两厓偪束风逾怒。松涛一涌千万重，奔泉冲夺游人路。重冈四合如重城，震电万车争殷辚。山头草木思他徙，但有虎啸苍龙吟。须臾雨尽月华湿，月瀑更较雨瀑谧。千山万山惟一音，耳畔众响皆休息。静中疑是曲江涛，此则云垂彼海立。我曾观潮更观瀑，浩气胸中两仪塞。不以目视以耳听，斋心三日钧天瑟。造物贶我良不悭，所至江山纵奇特。山僧掉头笑休道，雨瀑月瀑那如冰瀑妙。破玉裂琼凝不流，黑光中线空明窈。层冰积压忽一摧，天崩地坼空晴昊。前冰已裂后冰乘，一日玉山百颓倒。是时樵牧无声游屐绝，老僧扶杖穷幽讨。山中胜不传山外，武陵难向渔郎道。语罢月落山茫茫，但觉石梁之下烟苍苍。雷硠硠，挟以风雨浩浩如河江。
天台石梁雨后观瀑歌
作者：魏源
朝代：清

雁荡之瀑烟苍苍，中条之瀑雷硠硠，惟有天台之瀑不奇在瀑奇石梁，如人侧卧一肱张。力能撑开八万四千丈，放出青霄九道银河霜。我来正值连朝雨，两崖佰束风愈怒。松涛一涌千万重，漭泉冲夺游人路。重岗四合如重城，震电万车争殷辚。山头草木思他徙，但有虎啸苍龙吟。须臾雨尽月华湿，月瀑更较雨瀑谧。千山万山惟一音，耳畔众响皆休息。静中疑是曲江涛，此则云垂彼海立。我曾观潮更观瀑，浩气胸中两仪塞。不以目视以耳听，斋心三日钧天瑟。造物贶我良不悭，所至江山纵奇特，山僧掉头笑休道，雨瀑月瀑那如冰瀑妙。破玉裂琼凝不流，黑光中线空明窈。层冰积压忽一摧，天崩地坼空晴昊。前冰已裂后冰乘，一日玉山百颓倒。是时樵牧无声游屐绝，老僧扶杖穷幽讨。山中胜不传山外，武陵难向渔郎道。语罢月落山茫茫，但觉石梁之下烟苍苍、雷硠硠，挟以风雨，浩浩如河江。
天台纪游六首·其一
作者：魏源
朝代：清
体裁：古风

云势欲无水，水势欲无石。如何一虬偃，欲障千霆魄。水中畏石横，夺路出胯腋。勇赴无底壑，下汇百寻碧。有似万古愤，投入静者夕。喷成雪练千，雄压吕梁百。四山草木声，如助风雨格。喧极弥寂寥，月出寺林白。梦闻钧天乐，于彼水晶宅。庐瀑惟仰飞，台瀑皆俯湱。九地九天势，山泽相薄射。吁嗟造化奇，心耳永震赫。
天台纪游六首·其三
作者：魏源
朝代：清
体裁：古风

台顶尽旷夷，桐柏四襟带。谁知逾一岭，千峭竞险怪。断为万仞墉，屹以双阙隘。忽从绝壑底，中耸一台对。大山宫小山，艮坎互成卦。四面绝梯磴，千翠环耿介。其下雷回回，其侧云䨴䨴。俯聆绝壑淙，倒作九霄籁。上帝觞百神，当年此觐会。万灵拱至尊，光景递明晦。久坐入混沌，冥神失人代。地深天愈高，月出峡始大。扪缒旋出险，喜别阴阳界。
天台纪游六首·其二
作者：魏源
朝代：清
体裁：古风

龙涧视石梁，奇正各有取。彼阵堂堂正，此势奇奇怒。出坎入坎泉，阖天辟天户。三跌三变局，一石一千古。屡易天地人，错出风雷雨。我闻神龙过，穿石如穿腐。屈曲蜿蜒迹，至今行衙衙。瀑流出其间，喷涎鳞甲舞。缒幽阴平师，凿险吕梁斧。怪真自险生，柔岂被刚阻。神骨换仙凡，攀跻迭仰俯。但觉寒飕飕，竟忘轰许许。去去行勿迟，恐遭神物侮。
天台纪游六首·其五
作者：魏源
朝代：清
体裁：古风

山灵老爱云，不放云出岭。云从何岫出，晓必返其顶。我登华萼心，俯瞰万山尽。南云向北驱，北云向南引。蓬蓬勃勃势，整整斜斜影。鳞鳞皛皛形，无一得自逞。涌如海朝宗，翕如军令禀。弥聚势弥厚，岂意涣俄顷。展成八极宽，铺出大银涬。翕疑会万灵，散似恢四境。银盘贮默苍，时露百千嶙。俄闻海水砉，透出金光炯。云山互开阖，乾坤骇驰骋。廓然还虚无，舒卷嗟玄牝。良久神始夷，眩外惭定静。
天台纪游六首·其六
作者：魏源
朝代：清
体裁：古风

树势欲无峰，峰势欲无日。不闻云外钟，那识林中室。前身天台僧，双涧恍旧历。万里水云身，到此甫一适。妙香浮虑净，钟梵梦魂寂。风林杂夜泉，尽疑山雨滴。明发别僧去，欲归大师甓。请入白云深，更穿白云出。
天台纪游六首·其四
作者：魏源
朝代：清
体裁：古风

十步九步峰，层黛层螺画。三折五折水，一佩一环㶁。阳厓云是树，阴厓云是石。路尽石每横，峰回溪乍辟。更转更幽旷，忽然人化碧。源穷始得泓，飞瀑所汇积。恍如玉镜前，挂以晶帘百。四围空翠影，入此虚明白。幽冥恍忽间，知我何代客。到此人自仙，留久境终僻。却恐归途迷，喜及洞门划。聊同渔父舟，非访刘阮昔。
天台赠僧二首·其一
作者：魏源
朝代：清
体裁：五言绝句

松下访山僧，言向石梁去。又携寺涧云，去作何峰雨。
天台赠僧二首·其二
作者：魏源
朝代：清
体裁：五言绝句

别山已十日，遥望空徘徊。举头望白云，知从师处来。
天目山囊云歌
作者：魏源
朝代：清
体裁：古风

遇峰平峰树平树，云与青山作画幅。山云出山我入山，相逢狭路山前麓。山中之云寺中僧，僧与白云互主宾。有时山僧下山去，白云与僧作主人。厓窟僧房三十六，房房都有白云宿。晓来云气满帐床，人人梦住白云乡。偶囊空翠赠游客，欲充行脚千里粮。老僧入定峭厓下，惯眠洞云如大厦。有时呵佛误叱云，奔骤山门如战马。山人误入万山缝，归来携得一囊淞。晴窗扃户放云看，直疑缕缕出厓洞。便将云气当炉烟，图书尽受香岚供。忽然穿隙出帘栊，顷刻太空是谁纵。梦被山灵责狡狯，游戏误将化工弄。云中鸡犬尽嗔人，回首青山合无缝。
天童寺夜宿
作者：魏源
朝代：清
体裁：五言律诗

云峰僧百指，龙象尚苍然。古寺闻山雨，天风吹夜泉。但随猿鸟定，无复祖师禅。明发重回首，篮舆出晓烟。
太史公墓
作者：魏源
朝代：清
体裁：五言律诗

河岳高深气，离骚郁律膺。龙门神禹穴，马鬣李陵朋。萧瑟嵯峨地，牛羊樵牧登。茂陵云树接，同此夕阳凭。
太室东溪卢岩涧
作者：魏源
朝代：清

度梁访天门，忽讶山无底。穿出碧玲珑，渐深青壁垒。人影没数重，倒在波涛里。白云不在天，明月不在水。落此乱石坳，钟声催不起。但闻涛隐沦，不测泉终始。崖高水深深，天寒日色死。请君雨后来，一赠钧天耳。
太室行
作者：魏源
朝代：清
体裁：古风

上山下山云砌足，入山出山泉作目。万叠云山通一谷，我来独驾千年鹿。深林一云几百里，苍鼠导人行未已。不辞蛇虎阵中过，来听卢沟石厓水。水转山回石益顽，行行深入天弥悭。老黄大碧天地色，风雨万年剥不残。山脚仰视峰影小，数点白者出林杪。须臾移过杂树间，乃知是人非飞鸟。仰视石磴三百摺，一半堆墨半堆雪。不逢雨后瀑未雄，虽非奇绝已幽绝。逾岭更作两溪行，逍遥谷底闻丁丁。乃知天上亦人事，疏篱小舍有天民。造物豪纵为溪壑，约束天海中权绳。三转遂及石淙寺，诸山泉会一门坠。山灵不许泉逋逃，乱堆奇石妨奔奰。石奇水怒壁千丈，一岳之气于斯萃。回首嵩高已云际，桃源鸡犬非人世。下山上山异草木，入山出山异天地。
太湖夜月吟
作者：魏源
朝代：清
体裁：古风

迩莫迩于万古前后之仙胸，举头即见天际峰。逖莫逖于同时并世之尘俗，俯瞰苍苍邃幽谷。不见平湖万顷秋月开，岂非泰伯范蠡之所溯洄哉。大浪如山拥月至，訇然撞舟如砉雷。前波后浪相续起，今人古月同徘徊。万象无声神鬼泣，鱼龙不动苍烟堆。乘槎已贯天汉外，却恐风引归蓬莱。湖心莫釐压舟重，山影静极疑欲动。遥知峤峤有幽人，月下微吟孤褐拥。万岁千秋此宇宙，几人濯魄冰壶汞。浪游忽忆廿载前，湘舟玩月君山圆。斑竹亭前笛声起，白鸥渔火横天边。语声人影月中下，夜深一艇仙乎仙。湘舟玩月心始放，从此驱车西北上。携月嵩高太华巅，世间形影无斯旷。中年闭关西子湖，无台明镜枯禅枯。藏月空山无一咏，不许人世窥蟾蜍。太湖重见月华皓，钓竿七尺垂垂老。出世曾参月落迟，入世翻嫌月出早。今月古月咫尺间，新月残月如玦环。前三五是羲皇梦，后三五即尘劫还。谁未来，谁过去，千古大江流不住。为语江心钓月人，金轮毕竟沉何处。
太行诸谷四首·其一
作者：魏源
朝代：清
体裁：古风

谷里百重滩，滩边万仞山。家家千水竹，面面百烟鬟。从此踰泽潞，陟顶十八盘。壑深积苍翠，陇奋生波澜。深山大泽气，万古烟云环。谁知太行窘，中有桃源湾。往复缭而曲，天地自宇圜。如何盘谷碣，勒彼沇济源。王屋所支陇，何与太行关。奋刊百代讹，请起龙门韩。
太行诸谷四首·其三
作者：魏源
朝代：清
体裁：古风

山势日以高，泉声日以健。石壁渐以峭，径途益以险。高欢避暑宫，峰回路尽转。步步涧豗潆，重重嶂抱掩。更穷双水帘，飞白天半眩。烟气乍有无，疑信互闻见。贾勇造其下，峰高涧深闷。两厓既竞奇，两龙复争喷。风声挟雨声，百步游人溅。不知几千丈，势与万峰战。不知几百重，合围开一面。草木尽珠玑，石纹皆浪漩。终古阒无人，自辟琼瑶殿。造物信何心，荒山闷雷电。不穷山谷窔，安尽云水变。
太行诸谷四首·其二
作者：魏源
朝代：清
体裁：古风

谁凿太行腰，坦腹开城郭。扶筇陟天门，拱揖互迎却。苍翠千万重，欲扫不可廓。一寺负其阳，横嵌绝壁脚。何来千丈冰，坠此一泓壑。终宵风雨声，坐失炎蒸熇。其上舞翠蛟，其下蟠潜蠖。影光倒射处，千厓失锋锷。坐卧盘石上，凛此衣裳薄。宜乎魏晋士，清狂此栖托。何况望帝魂，久忘南面乐。
太行诸谷四首·其四
作者：魏源
朝代：清
体裁：古风

险尽平易生，瀑穷云水秀。出郭山色遥，度桥水声骤。土润泉脉肥，木落峰容瘦。石窍无算泉，山谷无算窦。阳曦万金涌，月宵千玉奏。蘋藻清若空，亭榭影如覆。自成碧世界，谁开镜宇宙。此时耳目魂，尽醉声光溜。西湖汇诸涧，已领东南袖。何况万泉源，媚绝太行右。乾坤尤物罕，高隐多被囿。一锢烟霞癖，万古终难灸。迷溺长不返，应笑孙登陋。
奉题硕士年伯遗照步进李申翁原韵
作者：魏源
朝代：清
体裁：古风

观濠叹川逝，负壑感舟藏。齐物菌蟪古，阅世烟云苍。湖山信有斐，耆旧洵不忘。弱冠拜太邱，同侍元方旁。菁猗初脱粉，箦锡未成章。十载参天翠，孝括成枯筤。尚瞻穆晬容，未可形骸量。定期会稽箭，不减淇澳良。郢质讵云徂，骚躅犹馀芳。勿过西州团，恻怆怅遗篁。
子午谷行
作者：魏源
朝代：清
体裁：古风

谈兵说剑华阳路，骑骡爱走荒山峪。自天而降人尽惊，有客来从子午谷。承平鸟道成坦邮，惟馀云木叫钩辀。虽乏凤州柳手酒，胸中史事温千秋。子午咸阳五千里，七十二峪无近此。乾隆羽檄走金川，唐室荔支飞贡使。延也十载督汉中，魏虏形势森目胸。大军鼓行西致贼，奇兵间道东垂空。震雷自天耳不掩，三辅响应云争从。何况入险近若咫，进则乘利退无死。蜀国岂俭五千卒，天心方定三分垒。时来陈仓出肘腋，运去阴平丧首尾。君不见秦王虬髯命世雄，不趋平壤遗辽东。
定军山诸葛武侯祠
作者：魏源
朝代：清
体裁：古风

黄虞忽然远，盗贼干尧禅。不有君子作，孰令人极建。三顾起南阳，六出来渭岸。明夷自正志，艰贞蒙大难。仁人安有敌，王师本无战。道消小人长，运否苍生炭。虚抱倍丕才，竟贻微管叹。时来祖龙起，运阻卧龙憾。遽闻哲人萎，孰将昊苍谏。后死仰高山，百拜陈薄奠。执鞭九京慕，廉顽百世惋。垂李缅郑国，伐棠咏江汉。大运阴阳奔，何时麟凤旦。
客怀八首柬龚定庵舍人·其一
作者：魏源
朝代：清
体裁：古风

一年春一度，一夜梦一枕。春去梦醒时，回首了无影。微雨原上来，洗我竹窗静。以君衣上月，照我花前饮。门前临大道，石坂成畦畛。左有万蹄痕，右有千辙轸。自有宇宙来，车马无停骋。车上客遥遥，车下尘隐隐。
客怀八首柬龚定庵舍人·其七
作者：魏源
朝代：清
体裁：古风

长安岂不乐，作客损红颜。炎暑何处避，请游清溪边。松风忽然起，吹落高崖前。此时侧吾耳，一身生一天。何当吹此声，送入阛市间。故人隔重城，使我心悁悁。
客怀八首柬龚定庵舍人·其三
作者：魏源
朝代：清
体裁：古风

奇才与庸福，天地悭其兼。繁艳与硕果，华实无两全。万中纵遇一，造物钟其偏。古来旗常士，福居才之先。春来百势震，潮涨千艘前。畴鼓三冬雷，而使石尤船。
客怀八首柬龚定庵舍人·其五
作者：魏源
朝代：清
体裁：古风

金风扇大火，众星皆左逆。刚虫满山川，仁鸟远避匿。槐风吹海雨，凉烟荡空碧。使我万古心，一往不可抑。日读一编书，顷刻悲忻易。皇王帝伯迹，去如燕鸿客。天宇时独游，户庭长不出。萧萧落叶中，阴阳玩消息。
客怀八首柬龚定庵舍人·其八
作者：魏源
朝代：清
体裁：古风

桃源杳如许，武陵万仞山。缅想秦时人，生死桃花间。谓世无长生，日月巡双环。谓世有长生，楼船去不还。忽忽浮海叹，伤哉从游难。
客怀八首柬龚定庵舍人·其六
作者：魏源
朝代：清
体裁：古风

地平如板舆，天覆如穹庐。与君百年内，托足无斯须。试问所营营，花蕊上蜂须。一春所酝酿，广为三冬储。下备子孙哺，上奉君王需。区区一饱间，竭此百年躯。谁知甘似饴，出自苦之馀。
客怀八首柬龚定庵舍人·其四
作者：魏源
朝代：清
体裁：古风

东风吹草青，西风吹草黄。惟有客子心，不随草短长。束发慕仙真，倒景凌扶桑。幸遇广成子，牖我先天方。中道牵小术，歧路多亡羊。日暮临广漠，天风振枯桑。前途怅淼淼，后辙悲茫茫。惊沙如海涛，欲济川无梁。安得遵云衢，及此桑榆光。
客怀柬龚定庵舍人
作者：魏源
朝代：清

一年春一度，一夜梦一枕。春去梦醒时，回首了无影。微雨原上来，洗我生窗静。以君衣上月，照我花前饮。门前临大道，石坂成畦畛。左有万蹄痕，右有千辙轸。自有宇宙来，车马无停骋。车上客遥遥，车下尘隐隐。长安都会地，车马万阗咽。所喧本非我，城市如山泽。入门纷书册，出门耽水石。苦乐虽殊途，同为物所役。何如掩一关，虚室中宵白。劳劳啼夜乌，夜静未遑息。东风吹草青，西风吹草黄。惟有客子心，不随草短长。束发慕仙真，倒影凌扶桑。幸遇广成子，牖我先天方。中道牵小术，歧路多亡羊。日暮临广莫，天风振枯桑。前途怅淼淼，后辙悲茫茫。惊沙如海涛，欲济川无梁。安得遵云衢，及此桑榆光。地平如板舆，天覆如穹庐。与君百年内，托足无斯须。试问所营营，花蕊上蜂须。一春所酝酿，广为三冬储。下备子孙哺，上奉君王需。区区一饱间，竭此百年躯。谁知甘似饴，出自苦之余。
客怀柬龚定庵舍人·其一
作者：魏源
朝代：清

一年春一度，一夜梦一枕。春去梦醒时，回首了无影。微雨原上来，洗我生窗静。以君衣上月，照我花前饮。门前临大道，石坂成畦畛。左有万蹄痕，右有千辙轸。自有宇宙来，车马无停骋。车上客遥遥，车下尘隐隐。
客怀柬龚定庵舍人·其三
作者：魏源
朝代：清

东风吹草青，西风吹草黄。惟有客子心，不随草短长。束发慕仙真，倒影凌扶桑。幸遇广成子，牖我先天方。中道牵小术，歧路多亡羊。日暮临广莫，天风振枯桑。前途怅淼淼，后辙悲茫茫。惊沙如海涛，欲济川无梁。安得遵云衢，及此桑榆光。
客怀柬龚定庵舍人·其二
作者：魏源
朝代：清
体裁：古风

长安都会地，车马万阗咽。所喧本非我，城市如山泽。入门纷书册，出门耽水石。苦乐虽殊途，同为物所役。何如掩一关，虚室中宵白。劳劳啼夜乌，夜静未遑息。
客怀柬龚定庵舍人·其四
作者：魏源
朝代：清

地平如板舆，天覆如穹庐。与君百年内，托足无斯须。试问所营营，花蕊上蜂须。一春所酝酿，广为三冬储。下备子孙哺，上奉君王需。区区一饱间，竭此百年躯。谁知甘似饴，出自苦之余。
宫傅杨果勇侯西征凯旋寿诗集杜六首·其一
作者：魏源
朝代：清
体裁：五言律诗

弱水流沙外，钩陈出帝畿。君随丞相后，虏其名王归。茅土加名数，来朝大将稀。霜天到宫阙，拥别有光辉。
宫傅杨果勇侯西征凯旋寿诗集杜六首·其三
作者：魏源
朝代：清
体裁：五言律诗

收取旧山河，开边一何多。羽人扫碧海，元帅待雕戈。自益毛发古，还闻宾客过。封侯意疏阔，筋力定如何。
宫傅杨果勇侯西征凯旋寿诗集杜六首·其二
作者：魏源
朝代：清
体裁：五言律诗

志在麒麟阁，兵张虎豹符。聪明过管辂，战策两穰苴。好武宁论命，书生道固殊。五云高太甲，管葛本时须。
宫傅杨果勇侯西征凯旋寿诗集杜六首·其五
作者：魏源
朝代：清
体裁：五言律诗

天马老能行，休看白发生。恩荣同拜手，仆射如父兄。感激张天步，终身荷圣情。别来频甲子，旅食岁峥嵘。
宫傅杨果勇侯西征凯旋寿诗集杜六首·其六
作者：魏源
朝代：清
体裁：五言律诗

昔在严公幕，杜陵有布衣。看君话王室，妙略拥兵机。唱和将雏曲，元戎决胜威。稍酬知己分，欲报凯旋归。
宫傅杨果勇侯西征凯旋寿诗集杜六首·其四
作者：魏源
朝代：清
体裁：五言律诗

归到又春华，银壶酒易赊。风尘三尺剑，兵法五十家。不愿论簪笏，坐看靖流沙。每闻战场说，细细酌流霞。
家塾再示儿耆六首·其一
作者：魏源
朝代：清
体裁：古风

无鱼怨水清，连夜改为浊。徒失溪山性，未必鳣鲂蓄。好恶随他人，一日千万逐。蒙泉在山清，宝此镜一曲。天光照云影，何羡舟万斛。
家塾再示儿耆六首·其三
作者：魏源
朝代：清
体裁：古风

求梦在西北，错向东南行。寥泬太虚中，往往如面墙。用尽桔槔力，不得群鸡鸣。耳中有风雨，身前有谷坑。刹那千万古，尽是无何乡。一念忽回光，始知身在床。大道本无我，骑羊还觅羊。
家塾再示儿耆六首·其二
作者：魏源
朝代：清
体裁：古风

无风江海浪，何况狂飓舟。东风向西驶，西风向东游。洪涛渐如山，日暮将何投。楼船浮沧溟，所恃一舵遒。慎哉舵师心，念念如援桴。前有不测渊，下有万丈虬。
家塾再示儿耆六首·其五
作者：魏源
朝代：清
体裁：古风

一沪入千鳞，不知所从出。旷空秋水天，何独寻兹入。试令退步观，何独南溟仄。关山行路难，谁是回车墨。
家塾再示儿耆六首·其六
作者：魏源
朝代：清
体裁：古风

事障驰利名，理障泥文字。要惟障扫障，先以理祛事。移其枝叶营，并归本根地。树倒藤自枯，锯勤木终坠。休问效速迟，但课功懈鸷。室虚白所生，天光发宵寐。陋哉口耳禅，虚悟矜神智。石火电光内，谁继羲和辔。
家塾再示儿耆六首·其四
作者：魏源
朝代：清
体裁：古风

高柳临官河，密叶如云布。流莺鸣其上，行客回其步。更值艳阳天，夜夜膏零露。不知灌溉功，肯信繁华暮。壑舟几何时，精华一朝去。回受霜雪摧，独无岁寒具。天地不能恩，枯槎横古渡。知伤此时槎，谁伤往时树。
家塾示儿耆六首·其一
作者：魏源
朝代：清
体裁：古风

积人遂成世，积治遂成制。积事遂成史，垂为百王治。今治与古治，何异前车辔。今史视古史，何异前年契。君臣民物心，食货兵刑事。斯皆道所形，能跻大庭世。儒通天地人，四海民命寄。方策文武存，一代宪章备。岂曰党枯朽，但蠹古文字。腐儒虫鱼注，自谓屠龙技。尚输桔槔艺，能裨生人类。百年养士心，望储济川器。各树门户牖，岂是邦家利。閒吟青衿诗，独下苍生泪。
家塾示儿耆六首·其三
作者：魏源
朝代：清
体裁：古风

建章千万户，群籥司其扃。将寻楗籥入，为识皇居尊。岂云筦库吏，得司美富权。日月守记籍，朝朝司湢阍。试问库中物，寸帛其敢搴。试问奥阼地，跬步其敢前。拥彗伺侯门，扬扬策车马。试问车中人，可见执鞭者。
家塾示儿耆六首·其二
作者：魏源
朝代：清
体裁：古风

儒墨甫息争，儒复歧汉宋。汉学今古文，宋学朱陆鬨。出入各主奴，鸿沟虞芮讼。试登洙泗堂，几见殊体用。游夏友由求，冉闵亲渊贡。德行讵守株，文学宁记诵。狂曾许会点，逸复登虞仲。章以丹素成，味合酸咸中。歧之冰炭乘，互之坎离共。安得圆机士，狂狷中行统。四海桓山禽，会拱丹山凤。
家塾示儿耆六首·其五
作者：魏源
朝代：清
体裁：古风

鹦鹉巧学舌，能言与人类。春虫食柳叶，偶一成文字。劳哉刻楮工，费力难程艺。纵日万楮成，一一无生气。造物倘斯劳，何以形品汇。昨夜园中雷，莫测真宰意。起视万花开，一花一天地。
家塾示儿耆六首·其六
作者：魏源
朝代：清
体裁：古风

道旁逢老翁，方与儿竞走。胜负皆堪笑，旁观为拍手。弱冠勇闻道，志窥天地牖。夸俗务多歧，初心遂日负。斗草博饼金，市菜竞多取。帷张日以尘，衣炫日以垢。方竞虞渊逐，肯作回光守。中宵念尤悔，此错如山阜。春蚕丝已穷，出之方缕缕。誓回无底壑，甘务有孚缶。与其出昭昭，曷若入黝黝。休将少时态，贻作老来丑。
家塾示儿耆六首·其四
作者：魏源
朝代：清
体裁：古风

稻秫酿为酒，酒成糟粕弃。亡彼曲糵形，但有冲和味。奈何夸靡士，贪多溺形器。矜彼糟粕富，陋此膏液粹。尚难使人饱，安能使人醉。我不与之辨，但请各尝试。孰能酝太和，直趋先天地。
宿岳麓寺二首·其一
作者：魏源
朝代：清
体裁：五言律诗

人重登高乐，岩居总不如。及来平地望，始觉白云巇。谷僻春留久，山深月上迟。归与童冠咏，地觉舞雩卑。
宿岳麓寺二首·其二
作者：魏源
朝代：清
体裁：五言律诗

经旬偶闭关，关在白云间。月树影孤寺，风泉声众山。桃逢开士悟，鹤似老僧閒。爱晚亭前立，微闻双涧潺。
寄番禺张南山太守
作者：魏源
朝代：清
体裁：古风

文更古于诗，人更古于文。胸中南海酒，酿我无边春。水木明瑟处，人道张家园。谁知园中柳，有我吟诗魂。我今东海吏，鱼盐杂蛟鼋。岂子青天月，肯照河干豻。离别已三秋，犹酣公瑾醇。聊倾一尊酒，酹子天南云。
寄董小槎编修四首·其一
作者：魏源
朝代：清
体裁：七言律诗

江都讲席隔经时，岁暮寒云有所思。仁义可肥形自瘠，志行虽卓气偏夷。固穷原宪贫非病，鄙吝陈蕃别易滋。寤寐尚滋严惮益，关河千里亦吾师。
寄董小槎编修四首·其三
作者：魏源
朝代：清
体裁：七言律诗

浮生廿四万尘缘，离父十年母五年。诗酒久因尤悔戒，饥寒还与利名牵。天风中夜惊游子，古意千年感逝川。箧笥十篇曾子注，寒灯汗背对陈编。
寄董小槎编修四首·其二
作者：魏源
朝代：清
体裁：七言律诗

万象一灯回照中，沉沉人海夜窗同。十年国士推梁苑，几处寒毡愧寓公。默好深思还自守，动皆得咎岂关穷。简编尺牍纷朱墨，此意蹉跎负此翁。
寄董小槎编修四首·其四
作者：魏源
朝代：清
体裁：七言律诗

万事云来尊酒深，成连海上孰追寻。梅花香破江湖梦，夜雪人迷天地心。老鹤瘦翎应更健，水龙寒笛可谁吟。长空万里蘧庐在，还托冥鸿寄此音。
富阳董文恪山水屏风歌
作者：魏源
朝代：清
体裁：古风

十二生绡一笔扫，水墨精神初脱稿。升平盛事数乾隆，家国手泽钦元老。常熟之蒋富阳董，文肃文恪世同宝。天子几馀赏翰墨，侍臣退直供文藻。上林无事晓莺啼，薇院有花春昼悄。笔下风光接禁云，墨池春涨连蓬岛。重重岚翠湿湖山，曲曲蘋蕖间丛筱。刚见千寻石壁奇，忽闻万壑松风杳。细雨疑从南苑来，斜阳正映西山好。潇洒生机尺幅间，淋漓元气屏风表。瞥眼云烟数十年，犹见当年墨酣饱。酝酿冲和有本根，师弟渊源共深造。直从福泽徵性情，岂徒笔力回枯槁。鱼鸟云飞川泳中，恍同民物游熙皞。摩诘辋川难独步，郭熙清明何足道。六七十年画笔枯，长安争市海防图。
寒夜二章·其一
作者：魏源
朝代：清
体裁：五言律诗

嗒然无一物，惟有暮天横。微月不生夜，众星相向明。沈沈移远籁，冉冉逼寒清。鸳瓦万霜薄，深知有梦成。
寒夜二章·其二
作者：魏源
朝代：清
体裁：五言律诗

楼下积残雪，楼头生暮寒。贪听残笛尽，不觉晚衣单。历历雁行去，遥遥云汉端。梅花与明月，并作影团圞。
寰海十一首·其一
作者：魏源
朝代：清
体裁：七言律诗

寰海蚨飞尚未知，江河蚁溃起何时。乾坤嗜欲兴弧矢，饮食需屯召讼师。孰使卉皮轻节钺，只因薏苡似珠琪。不诛夏览惩贪帅，枉罢朱纨谢岛夷。
寰海十一首·其七
作者：魏源
朝代：清
体裁：七言律诗

门外寇难门内搜，水军不与陆军侔。一新壁垒楼兰将，百战戈船下濑愁。贵后田单朝气竭，老来廉颇智囊收。先声枉使群夷慑，退舍曾麾众岛舟。
寰海十一首·其三
作者：魏源
朝代：清
体裁：七言律诗

楼船号令水犀横，保障遥寒岛屿鲸。仇错荆吴终畏错，閒晟赞普讵攻晟。乐羊夜满中山箧，骑劫晨更即墨兵。刚散六千君子卒，五羊风鹤已频惊。
寰海十一首·其九
作者：魏源
朝代：清
体裁：七言律诗

城上旌旗城下盟，怒潮已作落潮声。阴疑阳战玄黄血，电挟雷攻水火并。鼓角岂真天上降，琛珠合向海王倾。全凭宝气销兵气，此夕蛟宫万丈明。
寰海十一首·其二
作者：魏源
朝代：清
体裁：七言律诗

千舶东南提举使，九边茶马驭戎韬。但须重典惩群饮，那必奇淫杜旅獒。周礼刑书周诰法，大宛苜蓿大秦艘。欲师夷技收夷用，上策惟当选节旄。
寰海十一首·其五
作者：魏源
朝代：清
体裁：七言律诗

揖寇原期寝寇氛，力翻边案撤边军。但师卖塞牛僧孺，新换登坛马服君。化雪尽悲猿鹤骨，檄潮犹草鳄鱼文。若非鲍老当场日，肯信巾贻仲达裙。
寰海十一首·其八
作者：魏源
朝代：清
体裁：七言律诗

颇闻戎首半黔黎，白日无端魍魅归。精气变痰非异物，乌黄入药即兵机。楼船月晕西红海，草木云屯东黑衣。蜑雨蛮风一惆怅，卢循徵侧费从违。
寰海十一首·其六
作者：魏源
朝代：清
体裁：七言律诗

仗钺分茅细柳营，托身肺腑请长缨。徒闻南面朝军吏，几见东牟驭禁兵。纨裤例当骠骑贵，绣衣那信吕嘉轻。指挥犹执金如意，棐几湘帘海外行。
寰海十一首·其十
作者：魏源
朝代：清
体裁：七言律诗

揭竿俄报郅支围，呼市同仇数万师。几获雄狐来郑庆，谁开押兕祸周遗。七擒七纵谈何易，三覆三翻局愈奇。愁绝钓鳌沧海客，墨池冻卧黑蛟螭。
寰海十一首·其十一
作者：魏源
朝代：清
体裁：七言律诗

草木兵声报粤陬，海潮怒汩尉佗秋。岂闻火战乘风逆，安有山台代敌修。黄盖获舟供贼炬，王匡驱卒但民仇。从来禦寇须门外，谁溃藩篱错六州。
寰海十一首·其四
作者：魏源
朝代：清
体裁：七言律诗

谁奏中宵秘密章，不成荣虢不汪黄。已闻狐鼠神丛托，那望鲸鲵澥渤攘。功罪三朝云变幻，战和两议镬冰汤。安邦只是诸刘事，绛灌何能赞塞防。
寰海后十首
作者：魏源
朝代：清

曾闻兵革话承平，几见承平话战争？鹤尽羽书风尽檄，儿谈海国婢谈兵。梦中疏草苍生泪，诗里莺花稗史情。官匪拾遗休学社，徒惊绛灌汉公卿。
寰海后十首·其一
作者：魏源
朝代：清
体裁：七言律诗

争战争和各党魁，忽盟忽叛若棋枚。浪攻浪款何如守，筹饷筹兵贵用才。惊笑天公频闪电，群飞海水怒闻雷。漫言孤注投壶易，万古澶渊几寇莱。
寰海后十首·其七
作者：魏源
朝代：清
体裁：七言律诗

倭寇前朝遍海氛，张谭俞戚尚宣勤。鸳鸯阵压常蛇阵，貔虎军成风鹤军。肯借款盟修塞备，犹贤岁币作边勋。受降城外三更月，善后空从羽檄闻。
寰海后十首·其三
作者：魏源
朝代：清
体裁：七言律诗

无端风鹤杂龙蛇，二月边城未见花。罨画溪前飞败鹢，浣纱江畔走惊麚。青峦绿水西施国，封豕长鲸北海笳。不信湖山金碧里，桃源无处访胡麻。
寰海后十首·其九
作者：魏源
朝代：清
体裁：七言律诗

曾闻兵革话承平，几见承平话战争。鹤尽羽书风尽檄，儿谈海国婢谈兵。梦中疏草苍生泪，诗里莺花稗史情。官匪拾遗休学杜，徒惊绛灌汉公卿。
寰海后十首·其二
作者：魏源
朝代：清
体裁：七言律诗

大食波斯助舳舻，吐蕃西徼效驰驱。不教回纥供箠使，翻遣曩霄奏嫚媮。岛国但令仇岛贼，天骄得不忌天吴。六州铸错休重错，几见前车鉴后图。
寰海后十首·其五
作者：魏源
朝代：清
体裁：七言律诗

阵阵雷霆夹鼓鼙，沸唇已偪石头湄。海风逆上皆爰鸟，江水连朝饮佛狸。城下华元槃婉转，坛前赞普发䯱髵。百年白土山头月，曾照元戎退岛师。
寰海后十首·其八
作者：魏源
朝代：清
体裁：七言律诗

尽习都俞润色风，升平养豢百年中。临时但解驱轩鹤，无事还闻好叶龙。蛙紫莫言平秀吉，戈船谁禦郑成功。若非犀兕于思辱，犹诧鱼丽百代雄。
寰海后十首·其六
作者：魏源
朝代：清
体裁：七言律诗

已坏长城不念檀，孟明纵用补牢难。先咷肯作前禽戒，后福谁收塞马完。小大东空机杼竭，再三北后辙旗寒。似闻临别由余语，翻代中朝未雨叹。
寰海后十首·其十
作者：魏源
朝代：清
体裁：七言律诗

日日渔村理画榔，鹊晴鸠雨费评量。东风忽压西风浪，下水俄更上水樯。几见使船如阵马，愁看敝笱制鳏鲂。莫登采石矶头望，恐有量江钓月航。
寰海后十首·其四
作者：魏源
朝代：清
体裁：七言律诗

小挫兵家胜负常，但须整旅补亡羊。鏖军周处罴当道，倡走荀林马乱行。白面军中谁羽扇，华灯盾鼻又封章。重颓赤帜骄夷帜，更使江防亟海防。
寻梅三首·其一
作者：魏源
朝代：清
体裁：五言律诗

野寺春何处，山中寺一天。无人有月处，一水一桥前。不是寻花到，偏逢踏雪缘。未须参老衲，已悟木樨禅。
寻梅三首·其三
作者：魏源
朝代：清
体裁：五言律诗

春风扇残雪，香我身上衣。我醉香中酒，来敲雪际扉。山空一水照，天远独禽归。月下非梨影，游蜂且息机。
寻梅三首·其二
作者：魏源
朝代：清
体裁：五言律诗

瘦于老僧诗，清似畏人知。地僻云寒久，山深月上迟。乱峰飞雪夜，老鹤放参时。始识林逋俗，无禅但有诗。
将去兴化登城北拱极台二首·其一
作者：魏源
朝代：清
体裁：七言律诗

倾城竞赠送行文，不饯朝阳饯夕曛。穷海见闻惟白浪，下河忧乐在黄云。去年争坝如争命，此日调夫如调军。不是皇仁廑饥溺，那看台笠遍菑耘。
将去兴化登城北拱极台二首·其二
作者：魏源
朝代：清
体裁：七言律诗

如纸平畴似釜洼，酒帘何处认人家。濒湖地冷苔生发，近潦僧贫竹有花。秫米未抛陶靖节，湿卑敢怨贾长沙。不知五日张京兆，何日重来竹马挝。
少室行
作者：魏源
朝代：清
体裁：古风

诸山西自太华来，山山思学太华势。学山不成屡奋踬，一怒芙蓉矗天地。洛人多从侧背看，谁从汝颍道上瞻孱颜。天际真人出云雾，凛然冠冕云霄寒。山灵扑我万重翠，少室磊磊真与少华参。无奈三面可望不可攀，安得羽翼飞上青云端。山渐近，形渐改。忽屏忽笏忽剑戟，左霞右雾朝幻而夕采。划然断，呀然剖，二室中分如豁口。尽吞车马入谷中，吭咽肺肠无不走。轘辕岭，少林寺，怪石奇峰一时蔽。山阳已转山阴脊，狎险凌危万夫辟。衣上白云如垩帚，直上天门生四翼。大小御砦次第嵬，渐见石石竖立涧涧豗，渐闻云中远瀑如崩雷。俄焉突压大山影，此身已在仙楼台，六六莲花面面开。地气尽，天气来。险穷怪极还胚胎，此身何处安三才。云生忽洒洛阳雨，风撼更动金源哀。帝遣白云生足底，耸身一涌归蓬莱。请乘白云去，莫乘白云回。
居庸关三首·其一
作者：魏源
朝代：清
体裁：七言绝句

十里嵚奇托一程，连云虎跨是关城。雄山尚作窥边势，古涧难平出塞声。
居庸关三首·其一
作者：魏源
朝代：清
体裁：五言绝句

连峰不断青，断处一关夹。无复战场悲，但寻响琴峡。
居庸关三首·其三
作者：魏源
朝代：清
体裁：五言绝句

一登巴达岭，回视如窥井。何意塞门关，更成云外境。
居庸关三首·其三
作者：魏源
朝代：清
体裁：七言绝句

读史筹边二十年，撑胸影子是山川。梦回汉使旄头外，心在秦时明月先。
居庸关三首·其二
作者：魏源
朝代：清
体裁：七言绝句

橐驼何部贡黄羊，平世浑忘古战场。春草绿如秦塞界，桃花红过汉封疆。
居庸关三首·其二
作者：魏源
朝代：清
体裁：五言绝句

登高忽地缩，百里见秋毫。忽忆前朝路，松林度夜櫜。
山寺访僧二首·其一
作者：魏源
朝代：清
体裁：五言绝句

一片閒思地，一筇伴僧寺。君来话白云，莫话城中事。
山寺访僧二首·其二
作者：魏源
朝代：清
体裁：五言绝句

不破四山云，何由识寺门。一声清磬响，裂出一峰痕。
山海关
作者：魏源
朝代：清
体裁：五言绝句

严城当子夜，百道起边声。岛屿天风起，如闻鸭绿兵。
山石上
作者：魏源
朝代：清
体裁：古风

南山北山烟濛濛，锁断翡翠千万重。篮舆午行暝未到，练带野水来相冲。舆夫忍饥且匆迫，我欲听残云际钟。月明竹影乱飞入，沿溪宵黑谁扶筇。灭烛看山山更好，翠微妙在黄昏中。清夜如年不知曙，暗影突兀冈峦逢。须臾云隙漏明月，照见山魈与木公。一声瓦喇忽飞起，云际栖鹘移前峰。劳人清夜亦何苦，水声激聒兼溪风。少焉四面围中霤，此身已入堂皇同。山僧闻客跫音喜，知此人语非猩熊。阶除四面立奇石，夜窗飒飒兼淙淙。山灵学水乃至水，皴透何须烦鬼工。不能梯云上明月，割取一片溪边峰。持归夜半风雨从，清晓草堂添华嵩。
山石下
作者：魏源
朝代：清
体裁：古风

雷声隐隐光如射，雨在高峰不得下。横云穿插其中间，诸峰以次来起坐。山行畏雨兼畏云，走入崖洞如归厦。洞外不语洞中语，云蒸石壁濛濛泻。少焉云散雨亦霁，冒湿更驱识途马。磊砢石径一车轻，似驾骇浪危湍舸。人从山后转山前，山亦随人百十裹。石径九折复十折，一泉甫渡一泉左。白云惊馀山易响，黄叶屡穿露犹堕。出谷诸峰大合开，始知造物峻关锁。一日阴阳迭变化，未必平夷胜坎坷。野亭回首太行云，依旧天边斜岌峨。
岱山经石峪歌
作者：魏源
朝代：清
体裁：古风

石裂天开般若经，气敌岱岳雄崚嶒。纵横磊落数十层，上承万丈瀑溅漰。瀑所冲字漫无形，馀字尚存五百零，椎拓尚带六朝冰。冈山邹峄题名曾，皆出北齐大书僧。象王回顾师吼应，金翅劈海龙出溟。智永怀素惭尹邢，颠狂姿媚皆优伶。笔峰破石扪有棱，想见愿力驱五丁，那数封禅秦皇铭。至今午夜朝百灵，诵经梵呗如殷霆。只恐大地殊谷陵，此石泐坏终难凭。我欲仰空书大乘，以岱为笔天为缯。劫火不侵雨不淋，空中说与诸天听。扪厓剔藓股代肱，大学般颂纷疑腾，沧桑何必麻姑矜。高山流水和璁琤，如辟伯牙鼓泠泠。斜阳入林影鬅鬙，隔溪山鬼风谷应，嗟哉归去行勿兢。
岱岳二首·其一
作者：魏源
朝代：清
体裁：五言律诗

岱宗非峻极，横绝势亭亭。日荡云成海，天将岳敌溟。碣先秦汉黑，气压鲁齐青。休更流光景，声明走百灵。
岱岳二首·其二
作者：魏源
朝代：清
体裁：五言律诗

出震万方雄，岩岩极望同。不有中原坦，安知一岱崇。阳春青帝令，时雨素王功。岳哉方正大，生气尽朝东。
岱岳吟上
作者：魏源
朝代：清
体裁：古风

呜呼岱宗之脉胡来哉，或言辽东渡海来。不然中原莽荡数千里，何以巀起平地雄崔嵬。丙子之冬登日观，大雪茫茫无所瞰。辛巳之春寻石峪，摹拓摩崖游太促。壬午之夏偕游侣，未极峰巅愁酷暑。三度登岳未悉岳真形，搔首岳渎惭山灵。齐鲁阴阳今踏遍，始识禹樏非漫经。熊耳外方桐柏及陪尾，中干横行屡伏起。始由淮北分干来，每过一峡辄分水。为峄为蜀徐沛间，初峡吕梁穿泗水。再峡阴平起东蒙，亦犹少室少华争华嵩。三峡为陪尾，遂起徂徕峰。南过莱芜原岭峡，始瞻东岳插天雄。正干西尽东平麓，回顾葱岭如转毂。怀抱邹鲁肘腋间，乾转坤旋灵淑育。不有旷平，不显岌嶞。不有纡回，不显变化。东南横行逆西北，直与昆崙遥揖迓。宜乎封禅朝百灵，掉尾神龙殿区夏。七十二泉汶泗源，旺湖水匮渟其间。运河黄河一再截，遂疑地脉亡其元。但见中原渡海为岛屿，几见岛屿又复登中原。登日观，俯黄河。水荡荡，山峨峨，沧桑陵谷何其多。登岱岳，俯齐鲁，川渎中条传自古。稽首黄河决北勿决南，川渎洪荒还大禹。
岱岳吟下
作者：魏源
朝代：清
体裁：古风

登岱不观日出海，我道斯人未登岱。观岱不观岳出云，谁知生气东方饙。雄鸡叫断纸窗黑，五鼓披裘陟山崱。不知沧海在何所，但觉光芒起东北。万光射处一光升，万光之下一碧承。光以内外星闪闪，光以上下潮冥冥。白光尽处火轮现，草木山河金潋滟。落日如人老更赤，初日如人少方艳。万千气象此时分，亦如开辟初混元。首出庶物朝至尊，帝出乎震人生寅。山僧揖我谭六幕，恨不来当十月朔。日月东溟同度升，太阴太阳如璧珏。二曜同行天未中，太阳渐远太阴从。乌射兔中递明晦，天包地外转始终。一年一度真难值，说与人间浑不识。老僧住山七十年，晴霁奇观只十一。语笑未了云出封，兜罗绵絮纷蓬蓬。南峰北峰两云窟，一窟可贮云千重。俄顷翻山作银海，遍大地如金在镕。顿疑山移入海中，此身已在蓬莱宫。世界下白上反碧，海天互倒为其容。断萍飘泊随长风，须臾迅扫无遗踪。变化转输随所职，七十二君莫载记。赫奕神灵造化存，岂是神龙漫游戏。乃知素王小天下，要取鸿蒙最初气。万家阒寥视听穷，中心炯如日初霁。尘网日汩良可悲，此生莫忘岱峰观日时。
岱谷灵崖
作者：魏源
朝代：清

北山恒若渴，得水已足豪。何况天城墉，四壁围周遭。万木千水石，相合成空涛。置身万绿中，眉入松间毛。回顾木杪平，始觉所历高。离宫负苍翠，梵宇横山椒。当年法雨地，诸天殷海潮。逃喧入寥寂，未觉流泉嚣。僧愧隐居逸，悯我征途劳。极目云天间，陶然咏唐尧。
岱谷西溪
作者：魏源
朝代：清

山大水声小，水与山不敌。谁知砉砉响，能静岩岩魄。岱宗石不裂，裂即万寻壁。山泉云际青，飞下勇无择。涧水奔赴会，供此双龙吸。嵯峨萧瑟间，声光百寒碧。仰视苍苍天，坼入巉巉石。倾崖宿苍阴，倒影地不及。不辨峡西东，但随溪转侧。到此顿忘归，今古空明积。昔贤此考槃，觞咏谭王伯。至今濯缨亭，气与岱宗赫。山禽不敢啼，草树若屏息。悄然万虑澄，何独红尘隔。
岱麓诸谷诗六首 其一 岱谷西溪一
作者：魏源
朝代：清
体裁：古风

山大水声小，水与山不敌。谁知砉砉响，能静岩岩魄。岱宗石不裂，裂即万寻壁。山泉云际青，飞下勇无择。涧水奔赴会，供此双龙吸。嵯峨萧瑟间，声光百寒碧。仰视苍苍天，坼入巉巉石。倾厓宿苍阴，倒影地不及。不辨峡西东，但随溪转侧。到此顿忘归，今古空明积。昔贤此考槃，觞咏谭王伯。至今濯缨亭，气与岱宗赫。山禽不敢啼，草树若屏息。悄然万虑澄，何独红尘隔。
岱麓诸谷诗六首 其三 岱谷灵崖三
作者：魏源
朝代：清
体裁：古风

北山恒若渴，得水已足豪。何况天城墉，四壁围周遭。万木千水石，相合成空涛。置身万绿中，眉入松间毛。回顾木杪平，始觉所历高。离宫负苍翠，梵宇横山陬。当年法雨地，诸天殷海潮。逃喧入寥寂，未觉流泉嚣。僧愧隐居逸，悯我征途劳。极目云天间，陶然咏唐尧。
岱麓诸谷诗六首 其二 岱谷徂徕二
作者：魏源
朝代：清
体裁：古风

倚空生巉厓，十地无寸土。行行靡所向，山势围成堵。谷深风冒日，石合翠成坞。不信风泉过，但谓夜来雨。山空生远音，壑寒断人语。无复巢许流，惟见招提宇。松竹虽寥寥，荒涂积今古。苍苍万石刻，苔与云吞吐。日暮勿流连，怪石疑豺虎。
岱麓诸谷诗六首 其五 岱谷陪尾山源五
作者：魏源
朝代：清
体裁：古风

胡为万斛玉，乃喷平原碛。人间曲水觞，竟忘仙鬼宅。涌周泺突三，灿等淇泉百。乃知西北源，固异东南脉。随时浑泡出，不在洞天僻。凛然火云中，雪冰雷雨射。声阅百代速，影倒万峰碧。翻讶云水劳，愈令尘动息。安得真仙隐，契此大喧寂。冥冥群帝驾，尚闻风月夕。
岱麓诸谷诗六首 其六 岱谷沂山瀑源六
作者：魏源
朝代：清
体裁：古风

云表百里外，遥瞻莫与并。谁知近反平，迤逦乃失峻。奇哉造化源，巧蓄泉百仞。自从开辟来，雨声非一阵。云霄沆瀣气，化作泉源盛。然后大寒碧，倒汇诸天浸。不徒人峰影，到此同一静。我闻厓夜半，亦有羲轮映。涛声天海声，尽化光明性。安得五更晓，来观万里镜。
岱麓诸谷诗六首 其四 岱谷原岭山汶源四
作者：魏源
朝代：清
体裁：古风

汶济厚趋漕，负舟水皆岱。舟行岱未已，始知泉力沛。万泉所争泓，原岭踞其最。深藏云霓中，高出洞天内。百里石槎枒，千重水湍濑。人鬼不至处，始识蛟龙大。小水大水潨，一清百清会。原委阖辟间，造物意未艾。
岳麓介景台夜作二首·其一
作者：魏源
朝代：清
体裁：五言律诗

夜上空台上，回看列岫林。苍然太古色，敛入万山深。湘水明不改，遥城微有音。龙蛇蛰大泽，此夕气阴沉。
岳麓介景台夜作二首·其二
作者：魏源
朝代：清
体裁：五言律诗

郢和岂无侣，钟弦良费寻。领妙不须众，冽泉虚自斟。微风动孤籁，淡月生遥岑。咫尺无能共，徒劳猿鸟音。
嵩岳三首·其一
作者：魏源
朝代：清
体裁：五言律诗

路入云霄近，身当宇宙中。阴阳荆豫割，松柏汉周雄。二室争仙佛，无雷自水风。谁言输二华，封禅百王同。
嵩岳三首·其三
作者：魏源
朝代：清
体裁：五言律诗

石纵出天势，松皆破壁鈇。奇观到岳尽，万念入山无。倚槛云千顷，临池月一盂。并销狂逸气，祇合谷名愚。
嵩岳三首·其二
作者：魏源
朝代：清
体裁：五言律诗

少室少林寺，何年中岳东。名传半天下，身老万峰中。与柏俱成佛，除禅别有宗。一拳三界破，夐矣法王雄。
嵩麓诸谷诗五首 其一 太室东溪卢岩涧一
作者：魏源
朝代：清
体裁：古风

度梁访天门，忽讶山无底。穿出碧玲珑，渐森青壁垒。人影没数重，倒在波涛里。白云不在天，明月不在水。落此乱石坳，钟声催不起。但闻涛隐沦，不测泉终始。崖高水深深，天寒日色死。请君雨后来，一赠钧天耳。
嵩麓诸谷诗五首 其三 太室北溪石淙谷三
作者：魏源
朝代：清
体裁：古风

出山愁水深，入山愁水陡。水驶由石峻，涧深知土厚。丽哉豫洛山，绝胜东南薮。雷奔海立雄，尽化清晖浏。譬缩万丈图，入此边幅受。攒寒簇碧间，万影千光有。冲融出怪变，刚柔互牝牡。群仙跨猊象，游戏此澄黝。纯乎静深极，无复苍莽丑。造化太聪明，平原灿星斗。萧然南面忘，何独李唐后。安得酿澄碧，化为醽醁酒。醉销怪肺肠，独与元气友。
嵩麓诸谷诗五首 其二 太室南溪逍遥谷二
作者：魏源
朝代：清
体裁：古风

牝谷夏空濛，雄峰冬豁閕。水走万石上，声寒绝壁下。石既万嶙峋，水亦千变化。玉雪战云雷，苍寒豗昼夜。嵩箕天扆案，嵩洛地亭榭。刚柔共古今，仁智恣潇洒。谁云南面王，肯易西山社。
嵩麓诸谷诗五首 其五 少室阴谷伊阙五
作者：魏源
朝代：清
体裁：古风

出郭谒龙门，雨行无坦路。杖策不能前，往往溪中渡。前有一匹练，后有一丈素。驱车曳其轮，帷裳渐已屡。崱然双关竦，下有澄潭注。不见禹凿痕，惟瞻龙象怖。石石混沌窍，佛佛娲皇铸。化身百千亿，如潭千月吐。人力天工夺，神道人鬼惧。夜深蛟龙起，石裂崖崩仆。毋乃童律斧，雷雨空山助。
嵩麓诸谷诗五首 其四 太室北溪箕颍谷四
作者：魏源
朝代：清
体裁：古风

游山不厌深，不深山不静。有时两山遇，一水当其尽。合为一空明，何异隔人境。岳游愿已偿，岳魂秋未醒。压头万丈翠，倒作埼潭影。恍行天姥间，只少哀猿警。照溪女画眉，傍枫渔系艇。峡中天地少，世外烟霞冷。宜乎让王客，尚传巢父饮。
布水台下同僧观瀑
作者：魏源
朝代：清
体裁：古风

泉不知何起，亦不知何止。祇因石刺天，遂使水非水。层厓回障内，雪霰风霆起。若非横石凹，一坠恐无底。谷空呼莫应，人语不入耳。但觉太古气，苍苍寒骨髓。但觉太古音，浩浩无成毁。嵯峨萧瑟际，肃穆高深理。惜无伯牙琴，来写成连旨。倘如诺讵那，吾将坐化矣。
庐山和东坡诗二首·其一
作者：魏源
朝代：清
体裁：古风

谁令至刚物，常受至柔攻。谁令至静物，常有至怒容。穿石水千仞，锁水云万重。百千淘战后，澄为碧玉硔。澄泓不尽处，复为雷雨风。刚柔动静间，终古谁雌雄。始知水石力，能使天地聋。何必老子舌，始足供磨砻。我来适雨后，瀑势江河同。四山万涛声，不辨瀑与松。喧中有至寂，请听明月中。今古听此声，我如五老翁。
庐山和东坡诗二首·其二
作者：魏源
朝代：清
体裁：古风

白云泻下天，飞挂青山上。百里已遥瞻，十里流云响。近山翻不见，层厓束震荡。但见厓下泉，澄泓漱深广。奔鯈避空明，触石鸣侧盎。徘徊竟忘归，月夜每独往。骨化石槎牙，心化冰萧爽。梦中天汉声，崩倒九千丈。惟应广寒宫，堪共诸天赏。
庐山杂咏偕蒋子潇十三首·其一
作者：魏源
朝代：清
体裁：七言绝句

笋舆猿鹤了无猜，何故空山响瀑雷。直为谪仙游屐至，白云飞舞下天来。
庐山杂咏偕蒋子潇十三首·其七
作者：魏源
朝代：清
体裁：七言绝句

一峰包括百千峰，宾主堂防各异同。欲识庐山真面目，看山端合在山中。
庐山杂咏偕蒋子潇十三首·其三
作者：魏源
朝代：清
体裁：七言绝句

四面云屏万仞峰，僧家日月水声中。世人无奈黄粱梦，来听匡庐半夜钟。
庐山杂咏偕蒋子潇十三首·其九
作者：魏源
朝代：清
体裁：七言绝句

别有天地非人间，大湖山内小湖山。女儿港畔连朝泊，何异桃源销夏湾。
庐山杂咏偕蒋子潇十三首·其二
作者：魏源
朝代：清
体裁：七言绝句

谁浣胸中万斛尘，银河洒处念俱冰。世人无奈浮名利，试作匡庐看瀑僧。
庐山杂咏偕蒋子潇十三首·其五
作者：魏源
朝代：清
体裁：七言绝句

乡导俱无路不分，前僧已入万重云。此生莫问还山路，身是匡庐旧使君。
庐山杂咏偕蒋子潇十三首·其八
作者：魏源
朝代：清
体裁：七言绝句

西江人物称山川，寺寺屏风万丈悬。笑倒吴山衡骨肉，却嫌五老黛参天。
庐山杂咏偕蒋子潇十三首·其六
作者：魏源
朝代：清
体裁：七言绝句

行尽峰头忽坦平，云峰四面绕如城。他年葬我含鄱谷，饱听天风涧梵声。
庐山杂咏偕蒋子潇十三首·其十
作者：魏源
朝代：清
体裁：七言绝句

与君同是再来僧，共拨寒灰听水声。谈罢不知庐阜月，只疑青海寺中行。
庐山杂咏偕蒋子潇十三首·其十一
作者：魏源
朝代：清
体裁：七言绝句

对瀑翻经石洞僧，瀑声例作佛声听。一朝坐断广长舌，万籁无声瀑亦冰。
庐山杂咏偕蒋子潇十三首·其十三
作者：魏源
朝代：清
体裁：七言绝句

东林荒寺寂无声，空面香炉似碧城。安得山灵旋右障，障回岚色与溪声。
庐山杂咏偕蒋子潇十三首·其十二
作者：魏源
朝代：清
体裁：七言绝句

东坡居士澜翻偈，水色山光强分别。一朝闯破少林机，水却是身山是舌。
庐山杂咏偕蒋子潇十三首·其四
作者：魏源
朝代：清
体裁：七言绝句

水复山重得洞名，白云深处读书声。参天峰下参天树，谁称松涛万壑清。
庐山王文成公纪功碑歌
作者：魏源
朝代：清
体裁：古风

儒生仓卒神用兵，近代豪杰惟文成。岂知未平逆藩先平赣，上游地险兼兵勍。用之上游有深意，中书指画惟王琼。不然安得羽檄一遄征，远近响应复会城。不然逆藩长驱逼南京，安得反顾旋其营。外贼已平内患亟，伍参正掌羽林兵。谁知九华宴坐夕，难于彭蠡指挥晨。太祖鄱湖平友谅，尚未京观尸鲵鲸。公族行诛例惨澹，疆臣职合扫欃枪。如何叔子岘山石，竟拟中兴浯溪铭。勋劳至大不矜伐，曹彬谢安戒满盈。岂有文成道德士，亟思表襮镵峥嵘。明季中叶患尾大，爪牙觊觎强宗盟。高煦寘鐇迭蠢动，肘腋觊觎奸雄萌。况兹外患由内蠹，覆辙几同土木营。特垂炯戒于川岳，岂徒战伐侈勋名。勋名总由定力致，围棋羽扇观平生。欲知破浪掣鲸手，请听云涛鏖怒声。
庐山纪游六首·其一
作者：魏源
朝代：清
体裁：古风

蓝舆柱杖东林来，杖底烟岚拨不开。老夫夜坐文殊台，流泉五夜如崩雷。大壑虚无不见底，日月倒照寒生厓。白云重重翻雪浪，倏忽卷成千万堆。始知山灵弄狡狯，新自前山行雨回。便欲乘风返元气，耸身一涌归蓬莱。悬崖撒手信容易，回首人间安在哉。呜呼，回首人间信可哀。
庐山纪游六首·其三
作者：魏源
朝代：清
体裁：古风

百道飞流趋一涧，古寺钟声和天梵。水石相逢狭道间，万古千秋穷变幻。山灵惜水如惜血，虎豹关锁无一隙。流泉出山如出围，重关转斗风霆驰。风霆所至玉雪起，风霆所过玉雪止，倒影千峰碧潭底。动静循环起伏间，翻讶云水来不已。前山后山瀑源里，古寺叩钟声如水。松涛透骨松云寒，万声寂灭念无起。山泉何事苦出山，可否流润能人间，逝川回首再三叹。
庐山纪游六首·其二
作者：魏源
朝代：清
体裁：古风

不见庐山面目尽，只缘身不造山顶。我从山北转山南，百陟始及含鄱岭。万山峡束通一吭，前揖五老后汉阳。远有千顷万顷之湖光，下有千仞万磴之山冈，欲下不下心徬徨。人言瀑布天上降，我来更出天汉上。人言云海铺足起，我今直穿云海底。出天入海咫尺间，一落千丈俄尘寰。抵死不肯云霄住，下天容易上天难。满身云雾湿羽翰，山灵回首再三叹。
庐山纪游六首·其五
作者：魏源
朝代：清
体裁：古风

梦驾三鳌沧海游，天风浩浩如云浮。左右鳞介生羽翼，觉来乃在五老之峰最上头。俯寻绝壑苦无路，遥从绝顶瞰其处。步步下阱如下天，重重踏梦如踏雾。苍耳真迷太白游，华山骇倒昌黎步。石梁石梁安在哉，日暮猿啼虎豹哀，忽闻涧底豗惊雷。三鼍横绝双苍匡，鳞甲苍厚盘古苔。不敢手扪敢足揩，两厓幽护闻风雷。兹游快绝平生怀，岚惊雾破疑皇蜗。谁道谪仙今在哉，千五百年今复回。青冥无梯笑飞去，更三千年重再来。
庐山纪游六首·其六
作者：魏源
朝代：清
体裁：古风

渴虹倒吸西江水，万丈老龙飞不起。三奋三坠下无底，喷为雨雹风霆诡。一练三帘万玉珠，奋迅奔腾十数里。水石昼夜万豗訇，双厓铁立殷空戺。日月万古照不到，一峡终年烟雾里。数尺短松千尺苔，山深六月寒苍兕。不知何人暗相报，遂令闯破混沌死。至今山灵怒游客，百步飞霖射衣履。山非山，水非水。仙非仙，鬼非鬼。回头洞口云扃矣，千秋万岁何时启。
庐山纪游六首·其四
作者：魏源
朝代：清
体裁：古风

问庐山，庐山瀑源何所通。胡为汇彼万仞之高峰，胡为今古喷薄无终穷。词客止知快胸臆，但道银汉飞白龙，谁向真源探化工。呜呼，气盛则灵，势峻则雄。艮非坎不险，坎非艮不雄。一落千丈无所畏，壁立万仞谁敢攻。不然安得空山挂银汉，安得晴昼飞白龙。安得平地咫尺间，忽霜忽雪忽雷风。
庐山高效欧阳公体
作者：魏源
朝代：清
体裁：古风

吁嗟乎，庐山之高不知几千仞，蟠薄不知几百里，势压厚坤戒南纪。屹然豫章之屏障，关锁千山与万水。左逆九江右彭蠡，直与岷嶓相首尾。我疑祝融未必尊胜尔，胡为南巡有苗不至此。灊霍天柱亦孤峻，终觉博大难斯儗。噫吁嘻怪哉，无峰不壁，无石不泉。无壁不自九地拔九天，无泉不自九天落九渊。壁壁瀑瀑各变局，曾无一水一石雷同焉。俄顷峰峰出云如炊烟，香炉饭熟供诸天。云为海兮山为船，但见五老一一露髻鬟，空中来往羽衣仙。阳翕阴辟不可状，直与造化相陶埏。是时空山无人万籁静，但闻杳杳深林啼杜鹃。樵夫蛇虎皆绝迹，惟有看云衲子往往行其巅。那复知有茫茫尘世，扰扰樯帆。宜乎热者息其虑，驰者息其辕。懦思奋翼出霄汉，隘思芥蒂吞大千。吞大千，出霄汉，我来登临却三叹。忆昔泊船舣潮岸，指点先朝旧龙战。海立涛飞起方寸，恨不当年凭试看，指挥万橹飞雷电。今朝身入万重云，云霄拱挹疑匡君，又思排霄羽化出风尘。入世出世念弹指，冰炭胸中竟谁是。始知外境总浮云，请看大虚圆灵谁变徙。大泽深山古性情，智仁坎艮分流峙。至人法象参两仪，万古川渟还岳峙。我谢匡庐谢彭蠡，谁与元气相终始。呜呼，谁与元气相终始，此中所得非山水，拄杖直傲乾坤毁。
归至资江重游双清亭二首·其一
作者：魏源
朝代：清
体裁：五言律诗

屿扼双流合，江涵一郭烟。客来云半槛，影别水多年。溪涨山为岸，春深雨失天。孤亭回首处，反照但苍然。
归至资江重游双清亭二首·其二
作者：魏源
朝代：清
体裁：五言律诗

重到头将白，前山依旧青。忆曾初夜棹，独钓半江星。刘去桃千树，桓来柳一亭。何期尘外影，重照此潭醒。
待雪
作者：魏源
朝代：清
体裁：五言律诗

欲酿寒江雪，如闻幽涧泉。但看晕灯影，尚未积阶前。风力能冰月，池光堪小天。无衣何卒岁，云占鸟巢先。
怨歌行五首·其一
作者：魏源
朝代：清
体裁：乐府曲辞

少出苧萝村，长成绿珠里。一嚬江上无秋水。屑金布地尘生履，一尘一步香风起。与君织锦疑七襄，与君主馈调天浆。二十五弦弹别鹄，邻女停针国工服。尽道蛾眉宜汉宫，尹邢不敢齐车毂。若言汉宫不须人，何故图画徵求遍山谷。轩车迟迟岁阳止，东沉白日西逝水。他年恨不生同时，待君忆侬图画里。
怨歌行五首·其三
作者：魏源
朝代：清
体裁：乐府曲辞

送君从军出玉关，春闺枕畔即天山。似闻已取封侯印，马后生系左贤王。镫花连宵不报喜，又梦霜寒鼓声死，沙迹夜亡渴无水。秋窗夜雨芭蕉枯，时闻飒飒战声枯，君不归来履迹芜。君纵归来妾已老，膏沐安能泽枯槁。不如长客塞庭道，梦我别时颜色好。
怨歌行五首·其二
作者：魏源
朝代：清
体裁：乐府曲辞

入宫十年不见知，一见君王杀画师。士感一言死知己，何怪千秋墓草青离离。国色例当人主贵，阏氏单于亦相敌。至今图画重明驼，岂非顾盼光辉力。邯郸才人厮养谪，一生不及君王侧，落日滹沱慕颜色。
怨歌行五首·其五
作者：魏源
朝代：清
体裁：乐府曲辞

生不逢时不同地，纵逢或不可君意，谁复怏怏叹胸臆。皎如初日生大蒙，又疑咫尺东墙东，波影霞光娇欲红。红雨零，红泪续。谷为陵，陵忽谷。玉忽瑕，瑕忽玉。云朝雨暮恣翻覆，青天白日仇膏沐。岂是回波嗤若兰，岂真厮养觊邯郸。易复易兮难复难，幻莫幻兮悭莫悭。天风吹不到，海水送将还。
怨歌行五首·其四
作者：魏源
朝代：清
体裁：乐府曲辞

美人晤我采云间，王母双成绛节还，一睐人天咫尺间。美人别我采云蔽，香风忽起青鸾逝，天上人间千万世。前岁尚通青鸟使，去岁严霜青鸟死。梦里霜华月如水，觉后虚棂月如纸。月中隐隐世界同，语声不达广寒戺。他生未卜此生已，隔海扶桑木连理。相须何殷相遇难，始知天上胜人间。天风吹不到，海水送将还。
悼鹤
作者：魏源
朝代：清
体裁：七言绝句

月前孤唳为谁哀，无复双栖影绿苔。岂是孤山林处士，只应花下一雏来。
惠山夜坐三首·其一
作者：魏源
朝代：清
体裁：五言律诗

好梦如棋散，良朋似雨过。为寻出世士，特地入林阿。树气临泉古，山声入夜多。古来巢许士，原未證维摩。
惠山夜坐三首·其三
作者：魏源
朝代：清
体裁：五言律诗

以兹秋月好，况向夜泉生。树影沈峰影，泉声失雨声。渐疑天色曙，不识水光明。非散游人尽，谁知山气清。
惠山夜坐三首·其二
作者：魏源
朝代：清
体裁：五言律诗

秋月水边上，夜山林际明。幽人暑馀坐，清露月中生。寺古常疑雨，厓空易作声。遥灯何处闪，渔火乱江城。
惠山泛舟二首·其一
作者：魏源
朝代：清
体裁：五言律诗

疏雨洗空翠，来寻湖上峦。谁能无事事，且得不閒閒。水国忽无水，山楼不见山。乍开诗境界，已失画烟鬟。
惠山泛舟二首·其二
作者：魏源
朝代：清
体裁：五言律诗

只见门临水，谁知寺有峦。小楼明月上，照见隔溪山。访古招提外，谈禅湿翠间。谁言十亩地，不敌万孱颜。
惠山秦氏园
作者：魏源
朝代：清
体裁：五言绝句

屋借惠山屏，径随惠山转。谁道园中湖，却涵园外巘。
戏自题诗集
作者：魏源
朝代：清
体裁：古风

太白十诗九言月，渊明十诗九言酒。和靖十诗九言梅，我今无一当何有。惟有耽山情最真，一丘一壑不让人。昼时所历梦同趣，贮山胸似贮壶冰。渊明面庐无一咏，太白登华无一吟。永嘉虽遇谢公屐，台荡胜迹皆未寻。昔人所欠将余俟，应笑十诗九山水。他年诗集如香山，供养衡云最深里。
扬州画舫曲十三首·其一
作者：魏源
朝代：清
体裁：七言绝句

二分烟水一分人，廿四桥头四季春。蒲苇有声疑雨至，谁知湖雾是游尘。
扬州画舫曲十三首·其七
作者：魏源
朝代：清
体裁：七言绝句

山外青山楼外楼，人生只合死扬州。养花天气养苔地，轻载吴娃水亦柔。
扬州画舫曲十三首·其三
作者：魏源
朝代：清
体裁：七言绝句

月浸平湖水不流，琉璃海畔水晶楼。心疑百顷澄泓渌，散作城中昨夜秋。
扬州画舫曲十三首·其九
作者：魏源
朝代：清
体裁：七言绝句

旧日鱼龙识翠华，池边下鹄树藏鸦。离宫卅六荒凉尽，不是僧房不见花。
扬州画舫曲十三首·其二
作者：魏源
朝代：清
体裁：七言绝句

杨柳覆烟烟覆艇，楼台依水水依山。夜深画舫如相失，知在虹桥第几湾。
扬州画舫曲十三首·其五
作者：魏源
朝代：清
体裁：七言绝句

船船灯火船船笛，步步楼台步步花。不识沧桑惟鹭鹜，冲烟还上玉钩斜。
扬州画舫曲十三首·其八
作者：魏源
朝代：清
体裁：七言绝句

湖外青山山外湖，人言此地旧蓬壶。不知白塔红桥景，可似清明河上图。
扬州画舫曲十三首·其六
作者：魏源
朝代：清
体裁：七言绝句

柳浓香罨一溪烟，画桨谁冲翡翠先。怪煞青青堤畔草，遮完辇路更遮天。
扬州画舫曲十三首·其十
作者：魏源
朝代：清
体裁：七言绝句

忽为壶峤忽桑田，湖光依旧百年前。忍从萤火渔灯夜，还忆珠宫贝阙年。
扬州画舫曲十三首·其十一
作者：魏源
朝代：清
体裁：七言绝句

花瘦水肥三月天，独凭文汇阁栏前。贯虹夜月万千轴，压倒扬州画舫编。
扬州画舫曲十三首·其十三
作者：魏源
朝代：清
体裁：七言绝句

复还醇朴谢雕镌，翻觉湖山面目全。卸却绮罗珠翠后，镜中云鬓更天然。
扬州画舫曲十三首·其十二
作者：魏源
朝代：清
体裁：七言绝句

白头天宝梦中奇，莫赋芜城落照诗。金带琼花暂销歇，安知不有重开时。
扬州画舫曲十三首·其四
作者：魏源
朝代：清
体裁：七言绝句

接驾亭基丈蒿绿，御碑苔卧苍麟足。柳荫浓处鹧鸪啼，还似龙舟五更曲。
扬州病起春郊偶泛三首·其一
作者：魏源
朝代：清
体裁：七言律诗

花似高人不入城，春风吹我出郊行。近泉箨怒含龙气，斜日林寒聚鸟声。雨雨风风春十里，花花草草节清明。少年剑侠成何事，老向田家课五行。
扬州病起春郊偶泛三首·其三
作者：魏源
朝代：清
体裁：七言律诗

维摩一病未全瘳，暂出中门便当游。走尽乾坤终是客，望穷烟水更登楼。湖山青瘦诗人垒，丝竹黄昏荡妇舟。见说牢盆生计尽，况兼荒潦遍江洲。
扬州病起春郊偶泛三首·其二
作者：魏源
朝代：清
体裁：七言律诗

一篇秋水记庄周，此地分明入梦游。记得芰荷香里路，共凭杨柳水边楼。树归画稿何曾长，泉爱吟声不肯留。游女那知陵谷感，红桥白塔作中秋。
扬州絜园楹联
作者：魏源
朝代：清
体裁：联

眼明写正群经字；脚健穿残万岭云。
扬州絜园閒咏九首·其一
作者：魏源
朝代：清
体裁：五言律诗

喜称萱堂笑，春晖满一园。每浇花供佛，新饲鹤如孙。小雅怀明发，高云荫短轩。敢同嵇阮放，啸傲漫琴尊。
扬州絜园閒咏九首·其七
作者：魏源
朝代：清
体裁：五言律诗

高风捎树动，暑气到台舒。扫地逢香客，更衣新浴初。邻园蝉响起，熟茗雨声馀。始识墙头月，墙中亦太虚。
扬州絜园閒咏九首·其三
作者：魏源
朝代：清
体裁：五言律诗

幽人常早起，幽事在鸦先。人静深山外，心空万籁前。池楼凉似水，林月淡于烟。夜气澄平旦，浑忘先后天。
扬州絜园閒咏九首·其九
作者：魏源
朝代：清
体裁：五言律诗

莫道冬园寂，霜华缟一林。空山落木夜，孤客坐禅心。立雪鹤深睡，负冰鱼聚沉。寒梅初破绽，谁證定中音。
扬州絜园閒咏九首·其二
作者：魏源
朝代：清
体裁：五言律诗

幽院月当心，花深灯影深。月斜水边槛，照见花间禽。此际无言客，眠桐不鼓琴。中宵微雨过，积翠滴成音。
扬州絜园閒咏九首·其五
作者：魏源
朝代：清
体裁：五言律诗

池涨鱼平槛，松凉鹤守棚。池鱼行树影，阶鹤爱书声。使婢烹晨汲，呼儿课夜更。理家无惰政，带月扫柴荆。
扬州絜园閒咏九首·其八
作者：魏源
朝代：清
体裁：五言律诗

驯鹤千年羽，藤龙百尺阴。偶来藤下坐，欲把鹤当琴。阔步恒高视，长鸣自赏音。百年吾与汝，不操履霜吟。
扬州絜园閒咏九首·其六
作者：魏源
朝代：清
体裁：五言律诗

长夏隔群动，闭关成一军。绿天蕉欲雨，阴地石生云。万影围墙合，幽香静昼闻。百城南面里，有客拥皇坟。
扬州絜园閒咏九首·其四
作者：魏源
朝代：清
体裁：五言律诗

万竹绿围花，百花香绕家。书声花际出，石气树阴斜。静昼乾坤古，幽芬岁月华。百城南面里，有客拥皇娲。
拟庐山石门涧诗·其一
作者：魏源
朝代：清
体裁：古风

劈开万仞冰，泻出白云髓。中有匹练天，下奔匹练水。屡涧屡揭厉，一石一惊喜。地深众响崩，峡裂冻云死。涧喧山更寂，日暮泉逾驶。钟声不出谷，万年寒碧里。鯈鱼成阵游，苔翠摇空靡。阴幽凛人发，澄泓冽吾齿。不重苍寒内，谁契高深理。险夷易心目，奥旷殊趋履。二端孰从违，冥搜惑原委。
拟庐山石门涧诗·其三
作者：魏源
朝代：清
体裁：古风

出世固有朋，遁世宁无趣。有巅必共陟，有源必共溯。灵域寐千载，誓将发其寤。地从奥处旷，天向谷中曙。风泉何处声，泠泠与人语。谁知采芝客，终年此中住。自言偶独游，误入云深处。十年不下山，忘却下山路。
拟庐山石门涧诗·其二
作者：魏源
朝代：清
体裁：古风

篮舆何所之，言适天边山。何年匡庐阜，中裂流高泉。有客赏奇趣，相招破荒烟。探胜忘岖嵚，息嚣得潺湲。时时溪中云，悠悠导我前。水石两相忘，何故空山阗。童冠扶舆侍，咏归亦欣然。朝溯溪云至，暮随溪声还。
接家书喜舍弟归自江南
作者：魏源
朝代：清
体裁：古风

劳人难为欢，羁士心易惊。袅袅洞庭波，风息渡未平。晨鹊噪书至，有弟归省亲。初喜行绕室，继思还涕零。维昔甲戌春，捧檄趋上京。汝侍慈亲侧，吾侍严亲行。饥寒三载归，南北万里程。汝侍严亲出，吾侍慈亲庭。别离岂足言，艰难怀二人。何以为人子，飘泊风浪蘋。两月旋即出，伯氏还远征。眼穿雁差池，颜厚罍罄瓶。暂归岂云慰，百忧聊一轻。天意信仁厚，蹉跎负玉成。频年家食缺，一身尤悔萦。眷言抚同气，寤寐感至精。报亲万无一，学道百未宁。庭柯乌九雏，一雏侍所生。将母苦不足，夜夜多哀声。为语反哺乌，载飞呼鹡鸰。
斋居杂兴四首·其一
作者：魏源
朝代：清
体裁：古风

春草非我青，春波非我素。有酒不暇樽，有花不暇屦。问君方盛年，汲汲亦何故。沧海讵可涯，鸿蒙讵可溯。扁轮讵可起，姬文讵可晤。奈何斗室中，方寸万象骛。力与死者雠，不知生者豫。偶看门前云，忽挂溪头树。树上有流莺，天籁非蟫蠹。
斋居杂兴四首·其三
作者：魏源
朝代：清
体裁：古风

畜鱼勿畜鲤，谓乘晨雾失。偏好百尾赪，欲辉千荇碧。怡我濠梁天，屈尔池中谪。意兹泳唼馀，永共风云隔。昨夜南山霆，蛟龙迁窟宅。前村山谷中，淼若江湖国。不睹金色鳞，已仅鯈鲕积。飞腾竟何逝，侧首空叹息。云泥各有性，潢渤各有适。晦冥噏忽间，惊倒井蛙客。
斋居杂兴四首·其二
作者：魏源
朝代：清
体裁：古风

但闻禽格磔，莫穷山窈窱。但见花落开，不知春晏早。何谓武陵源，那识山阴道。有客城市来，啧啧园亭巧。叠云小山石，疏镜百弓沼。汲井溉瓶华，凭栏饷鱼鸟。请客春原行，宿雨涤清晓。群籁天咏歌，万象天文藻。借问城中园，可似郊原好。
斋居杂兴四首·其四
作者：魏源
朝代：清
体裁：古风

绕窗大玉兰，花落叶长绿。每于长夏天，冻若云覆屋。临池老梅龙，百丈偃不起。香开深雪晨，赩若霞灼水。梅作雪中春，兰作夏中霜。槎枒百年物，回薄阴与阳。群生贵自立，造化难摧藏。气候不老成，殖根徒自伤。
新罗山人醉笔墨兰歌
作者：魏源
朝代：清
体裁：古风

昨夜醉肠花怒开，墨池起蛰惊春雷。枯者游戏为根荄，乱者屈曲为蓓蕾，横披乱放无端涯。有时画兰兼画梅，暗香斜影窗前阶，便疑草书乱僧怀。酒气兰香拂拂来，张颠濡发青莲杯。神乎鬼乎仙乎哉，请匹灵均呵壁才。
旅怀二首·其一
作者：魏源
朝代：清
体裁：五言律诗

不知身在处，起坐拥孤衾。日月鸡声暂，关山鸟迹深。愁催天易老，梦变古成今。安得故园侣，同心松柏心。
旅怀二首·其二
作者：魏源
朝代：清
体裁：五言律诗

春同一片月，人隔几重关。客里无宾主，花开即故山。道心忧患后，高鸟倦飞还。优圣如荀孟，当年老辙轘。
昆山别龚定庵自珍
作者：魏源
朝代：清
体裁：古风

人神孰波涛，天地谁钟鼓。天昌二鸟鸣，同谪胥江浦。使为世所哗，又为饥所俯。昨夜城头雷，才响过江雨。海风吹梦凉，白月涤尘语。夜话潮入篱，起踏花影舞。半生湖海气，百年漂泊旅。誓回屠龙技，甘作亡羊补。息心浮妙香，回光照今古。行当登莫釐，不共搴芳杜。鸣榔一回首，云木冒平楚。明宵梦我舟，湖心浪如堵。
春尽二首·其一
作者：魏源
朝代：清
体裁：五言律诗

人归归燕后，帆落落花前。一夜杏花雨，满城杨柳烟。来时春似海，去后水如天。何意刚婪尾，鸳鸳化杜鹃。
春尽二首·其二
作者：魏源
朝代：清
体裁：五言律诗

意外成奇事，悲来得悟深。神形花月影，梦醒去来今。香篆烟中相，琴馀爨后音。欲知春去处，寥落海天寻。
春日书感二首·其一
作者：魏源
朝代：清
体裁：五言律诗

春水尽江湖，春洲长荻蒲。舟冲遥浦去，天入四空无。地已楼船远，兵犹草木虞。狎涛争出没，渔艇似鸥凫。
春日书感二首·其二
作者：魏源
朝代：清
体裁：五言律诗

春似曾归燕，人同泛水凫。花光随水尽，草色到天无。大地容高枕，名山纵腐儒。升平无屈贾，随意访樵渔。
春雨柬筠谷兄三首·其一
作者：魏源
朝代：清
体裁：五言律诗

去岁山村雨，江南春色来。今年寒食尽，不见杏花开。一夜听幽滴，高斋愁落梅。草玄寂寞子，谁为破蒿莱。
春雨柬筠谷兄三首·其三
作者：魏源
朝代：清
体裁：五言律诗

花径晓弥阴，风林宵自吟。莫愁芳草色，已负插秧心。款款骑难遇，胶胶听欲喑。楼头对溪涨，满酌莫辞深。
春雨柬筠谷兄三首·其二
作者：魏源
朝代：清
体裁：五言律诗

布谷催何急，新秧插尚难。风林宵自语，花径晓常寒。旧雨来还隔，栖禽惊且安。天边雁行断，牢落楚江干。
晓发
作者：魏源
朝代：清
体裁：五言绝句

行李尽登程，人情尽欲行。荒鸡残月落，何处涿州城。
晓窗
作者：魏源
朝代：清
体裁：五言绝句

少闻鸡声眠，老听鸡声起。千古万代人，消磨数声里。
晚步寻爱晚亭至岳麓寺
作者：魏源
朝代：清
体裁：古风

斜照颓湘流，湘江生暮烟。钟声自何来，破此山苍然。暝色至无际，已隐青林端。远水带鸥明，近响随樵喧。老僧隔遥岑，欲访将何言。聊同暮云出，仍随飞鸟还。
晚菊
作者：魏源
朝代：清
体裁：五言律诗

数点鸦何处，苍茫暮色沉。欲寻篱径菊，忽过小枫林。开落有谁赏，芳菲如此心。回看白衣上，还带暝烟深。
普陀观潮行
作者：魏源
朝代：清
体裁：古风

呜呼，普陀之山，乃在东海之东南海南，昔闻金仙隐显于其间。梯航万里来相参，今胡湖天寥阒无往还。浩浩天飙飘我出，寇艘遁后恣游佚。欲往观潮观龙观日出，先见天外飓风吹海立。江潮竖至一线催，海潮横至如阵排。前阵方送日本至，后阵又自琉球回。天阵地阵相压摧，龙战鲸鏖万古雷。钱唐广陵何有哉，那数海艘万炮从天来。梵音洞僧眉尺许，入定廿年枯不语。潮音洞僧雄辩才，能话浩劫沧桑灰。僧言普陀虽岛寺，荷夷英夷两窥伺。台湾舟山割据还，归帆辄舣普陀次。炮艘倏若飓潮至，不干老僧坐禅事。荷兰夷寇当国初，敕空岛寺迁僧徒。沿海徙界三十里，更无渔艇与樵苏。海水自当广长舌，供养独有群龙趋。岛民徙尽寇影绝，十载海禁空天吴。舟山地讵台湾比，弹丸亦若普陀尔。与以瓯脱骚中原，盍弃珠厓界儋耳。清野坚壁令风雷，岛寇负嵎堪馁死。又言蔡牵昔进普陀香，香烟正绕宝王幢。楼船奄至李壮烈，寇几生馘逋仓皇。日本安南创夷敌，讵皆洋炮与洋舶。若无羽扇秉麾人，尽得炮艘亦何益。渔舟枭贩尽精兵，谁驱海贼攻夷贼。潮声汩语塔铃亟，似和山僧诉胸臆。秦王倘用少林寺，秉拂登坛万人敌。佛门广大多英雄，老向普陀空太息。
月夜访黄修存寓舍
作者：魏源
朝代：清
体裁：古风

凉天净如水，幽人悄无事。清光照人影，直到禅栖寺。不知霜华深，但见白满地。我亦随兴徂，来去知何意。谈深觉夜长，衣寒恃馀醉。九衢车马静，空籁自远至。学道虽未能，已免尘俗累。飞仙不可期，独向空庭迟。
朱仙镇岳鄂王庙作
作者：魏源
朝代：清
体裁：古风

造物积古今，元气结胚胎。中原旷莽荡，一镇崔复嵬。岂必形崔嵬，突兀涌奇怀。隐立宇宙心，扶此人极颓。古祠苍桧阴，落日寒鸦堆。恭惟忠孝人，英气寂不回。不回亦谁知，檐马闻风雷。直北望中原，万里黄河来。终古流不尽，此恨胡为哉。
杂诗六首·其一
作者：魏源
朝代：清
体裁：古风

蚩尤死涿鹿，天乙赦夏台。赫哉钦明世，帝谓何昭回。呼吸通九阊，祐罚无徘徊。无端天方醉，六艺忽成灰。汲汲猗兰吟，恻恻江蓠哀。时来祖龙助，运徂卧龙摧。苟尽纵其为，豪圣岂无才。天意尚尔然，群伦胡叹哉。
杂诗六首·其三
作者：魏源
朝代：清
体裁：古风

巍巍元始天，冥冥无处所。纵陟昆崙巅，万仞犹尘土。广成独何为，高举遗寰宇。寂寞天壤间，不与万物伍。夜仰北斗杓，旋斡杳难数。感此大化奔，惧为造物腐。灵修不早立，百岁如过雨。
杂诗六首·其二
作者：魏源
朝代：清
体裁：古风

越嫫炫罗纨，捧心颦西市。何曾见者避，竞云西施美。东邻淑如玉，终身不窥里。性情合诗书，动辄无违礼。持此将谁授，幽寂慎终始。春光忽如遗，鶗鴂鸣不已。举世尽登徒，芳情竟何以。瑶池青鸟来，佳期斯可俟。
杂诗六首·其五
作者：魏源
朝代：清
体裁：古风

倾险继忠厚，周京且颓滥。流波逮东京，名节乃复旦。天步方变更，龙战开屯难。布衣岂神明，后生愧昏暗。区区方寸衷，徒使英雄惮。凛凛百世师，徒令顽懦叹。嗟哉万石传，乃凌范滂赞。至德忽已遥，斯言谅狂狷。
杂诗六首·其六
作者：魏源
朝代：清
体裁：古风

光光孔雀鸟，肃肃秋鹤吭。何如丹山凤，悦音天下平。伶伦去嶰谷，谁师节足鸣。天风吹金商，太音毋乃清。精灵感西母，贻我昭华声。吹之动人心，万籁寥寥征。轩皇去千载，遗音留洞庭。神化良匪遥，祥金循环生。湘灵复已矣，白云苍梧横。
杂诗六首·其四
作者：魏源
朝代：清
体裁：古风

四序阅疑万，有客心若寸。岂不知暑寒，元化无停嬗。广成卧空同，天韬静中见。无慕复何忧，顺任宁须劝。宁知区中士，中有百年恨。维帝高冥冥，安闻下土怨。
村居杂兴十四首呈筠谷从兄·其一
作者：魏源
朝代：清
体裁：古风

风高林影定，夜气生空凉。灯灭月在牖，虚白明洞房。披衣坐复行，仰视天宇翔。蛩急树根响，萤流荷露光。群动何有始，列宿何有芒。每念生灭由，精微莫能详。穷年事糟粕，谁极无何乡。乐哉空山空，悲哉长夜长。
村居杂兴十四首呈筠谷从兄·其七
作者：魏源
朝代：清
体裁：古风

金风老黄云，万顷香霏瀰。下有䆉稏声，上有雁来仪。枯槁共生成，元化塞天涯。明农赋豳风，斧斨不得归。尼父鄙老圃，又逢耰耦讥。二旨颇难辨，趋舍一何歧。行询荷蓧翁，遥指村烟微。植杖不我语，月上条桑西。
村居杂兴十四首呈筠谷从兄·其三
作者：魏源
朝代：清
体裁：古风

林鸟同我起，初日生苍凉。空濛山气中，群动兴不遑。夙兴明发间，清气来无方。往往宿读书，妙悟生中央。往往梦中句，欲追旋已忘。万物各汲汲，吾生亦皇皇。嗟尔晨涉人，犯雾朝褰裳。
村居杂兴十四首呈筠谷从兄·其九
作者：魏源
朝代：清
体裁：古风

胡为夜沉沉，忽若波溔溔。迢迢往如复，肃肃清弥悄。河汉不在天，潮汐不在岛。战马不在塞，哀虫不在草。抚弦写不成，开门月方皛。万古夷则律，一夕百物槁。如何藐姑人，能使颜色好。
村居杂兴十四首呈筠谷从兄·其二
作者：魏源
朝代：清
体裁：古风

池中太古天，受此众林影。风来一时动，不改虚明静。空山绝人世，入夜风露冷。云驶月益西，天覆星如陨。孤卧仰浩虚，万象一何凛。诸念皆寂时，始觉人天近。
村居杂兴十四首呈筠谷从兄·其五
作者：魏源
朝代：清
体裁：古风

良农望甘泽，患苗非患暑。檐溜一宵鸣，桔槔可以去。晓闻决决声，山泉不知处。溪山不改色，苍然入庭户。迎风万绿中，杂以群蛙语。群植欣向荣，群动亦得所。始知田家乐，直与造化伍。尧时石户农，肯易轩裳苦。
村居杂兴十四首呈筠谷从兄·其八
作者：魏源
朝代：清
体裁：古风

白云夜逾高，银汉秋弥朗。自非金令澄，曷徵水晶王。群动畏厉清，幽人喜昭旷。圆灵无一物，乃可涵万象。鱼鳞阵阵起，缟练层层荡。无端天中心，忽漾月华晃。五色佛光圆，重晕羲轮广。谁图元气仪，悬诸太微上。问月月不知，占天天共仰。幻化俄阒无，回光照虚敞。默坐更何言，中庭盈瀣沆。
村居杂兴十四首呈筠谷从兄·其六
作者：魏源
朝代：清
体裁：古风

日尽四野白，馀晖在山顶。流水如有情，徘徊上襟领。野服欺松风，幽寻自人境。是时月未上，万象互光景。危云天际峰，斜霓天南影。天高人独立，溪急野逾静。冰鳞空水明，归翼凉烟引。咏归谢童冠，意行无远近。
村居杂兴十四首呈筠谷从兄·其十
作者：魏源
朝代：清
体裁：古风

村居远城邑，家酿无市沽。稻穫春风香，榨急檐溜徐。阿母喜仙酿，新刍覆青蒲。饭待儿书熟，酒为儿诗储。今晨瓮渌变，色忽桃花如。潋潋霞泛盎，浥浥香浮蛆。邻媪来贺瑞，喜溢东墙隅。阿母笑留客，倒酌颜回朱。篱前对菊英，何异醉茱萸。明春娶儿妇，更酿百瓮酥。
村居杂兴十四首呈筠谷从兄·其十一
作者：魏源
朝代：清
体裁：古风

莺啼谷口树，去年此分携。人今何处去，莺仍旧树啼。谁念听莺人，各隔武陵溪。同在白云中，心或青云梯。谁为一心人，白头听黄鹂。斗酒双柑下，中有万古诗。
村居杂兴十四首呈筠谷从兄·其十三
作者：魏源
朝代：清
体裁：古风

篝灯哦制艺，隔壁偷馀光。誓将拾芥效，偿此三馀忙。夜闻促织声，伴影如在床。忽念南溪子，安得来共觞。呼童持一尊，送踏草桥霜。与君对溪酌，何异同一堂。
村居杂兴十四首呈筠谷从兄·其十二
作者：魏源
朝代：清
体裁：古风

江南闻有蚕，食桑吐其馀。七襄织天女，其功四海无。吾乡不产桑，无钱荚空榆。惟有吉贝花，功自黄姑初。左足踏机杼，右手投梭梳。织成贝锦布，可度今岁除。春风何处来，飘我素云裾。道逢纨绔子，白袷轻且都。君衣定何物，视此当何如。
村居杂兴十四首呈筠谷从兄·其十四
作者：魏源
朝代：清
体裁：古风

结茅万山巅，四面奇峰绕。开牖面朝阳，得日最为早。四野鸡未啼，一室已先杲。五更起盥漱，饘粥日未卯。独立群动前，俯视万象表。沉沉万梦中，中有一人晓。置身天地外，何羡红尘浩。
村居杂兴十四首呈筠谷从兄·其四
作者：魏源
朝代：清
体裁：古风

秋士不知夏，寒泉不知溽。人畏惟一炎，我畏惟一俗。适闻求友声，嘤嘤方出谷。欣然往从之，携书柳林读。空山寂无人，浩歌赓伐木。沉思独一往，忽与天机触。动时群籁兴，静时群籁伏。水流花谢中，何处寻陈牍。
栈道杂诗
作者：魏源
朝代：清

陇山自此终，南山自此始。秦坤蜀艮吭，大断乃大峙。万山东一坪，沔渭分峡水。观山必观峡，左右万峰倚。雄关亘云际，联之一线耳。果然关之东，雪瀑半坡起。翠壁泻浪浪，万仞杳无底。陈仓大散关，一扼千夫垒。平世息龙战，窟穴犹虎兕。登高复何畏，一呼万山唯。前途大阖辟，造物意未已。山势日以高，山气日以横。俯首壑前云，侧足身外径。陟岭知势积，薄霄畏身殉。俯视升氛劳，始知奔峭盛。身已陟云梯，前山犹万仞。风餐露宿中，更向前林进。昨宵最高峰，已在舄底衬。中天腐骨轻，下界尘怀净。临深履薄中，涉险惟一敬。
栈道杂诗·其二
作者：魏源
朝代：清

山势日以高，山气日以横。俯首壑前云，侧足身外径。陟岭知势积，薄霄畏身殉。俯视升氛劳，始知奔峭盛。身已陟云梯，前山犹万仞。风餐露宿中，更向前林进。昨宵最高峰，已在舄底衬。中天腐骨轻，下界尘怀净。临深履薄中，涉险惟一敬。
栈道杂诗七首·其一
作者：魏源
朝代：清
体裁：古风

陇山自此终，南山自此始。秦坤蜀艮吭，大断乃大峙。万山东一坪，沔渭分峡水。观山必观峡，左右万峰倚。雄关亘云际，联之一线耳。果然关之东，雪瀑半坡起。翠壁泻浪浪，万仞杳无底。陈仓大散关，一扼千夫垒。平世息龙战，窟穴犹虎兕。登高复何畏，一呼万山唯。前途大阖辟，造物意未已。
栈道杂诗七首·其七
作者：魏源
朝代：清
体裁：古风

在山不知奇，峰峦失向背。在山不知高，轩轾任持载。一出云中巘，顿失耳目碍。历阻得夷涂，向明去荒怪。天公久好奇，至此如颇悔。驱开四面山，尽敛锋芒退。群女沙上汲，万竹水边黛。久曀如忽霁，回首烟岚晦。奥险半平淡，文章悟境界。眄汉信天府，乾坤分两戒。投旅如到家，宵梦刚自在。未忍掷竹杖，险艰曾倚赖。
栈道杂诗七首·其三
作者：魏源
朝代：清
体裁：古风

山势日以高，日气日以横。俯首壑前云，侧足身外径。陟岭知势积，薄霄畏身殉。俯视升氛劳，始知奔峭盛。身已陟云梯，前山犹万仞。风餐露宿中，更向前林进。昨宵最高峰，已在舄底衬。中天腐骨轻，下界尘怀静。临深履薄中，涉险惟一敬。
栈道杂诗七首·其二
作者：魏源
朝代：清
体裁：古风

柴关号树海，州里青不断。并为大岭阴，曾无赫曦煖。树疏使人幽，树密使人惮。凛然大黑云，流出黑河浣。西来岫势长，北去川声短。逾岭紫柏祠，曾与赤松伴。不信仙隐地，当此尘毂绾。定知云中君，俯笑征途栈。
栈道杂诗七首·其五
作者：魏源
朝代：清
体裁：古风

偪仄复偪仄，万山天地塞。数里百岭青，数岭一溪黑。东峰望西峰，咫尺眉睫即。及到穷朝昏，乃在飞鸟北。平生慕奇峭，及兹羡平易。今朝地稍平，石笋森森立。似束万峰奇，成此千石崱。延赏未及遍，前山又登陟。杜韩畏大华，但赋南山什。岂知五岳尊，参天贵挺特。峰多乃成贱，徒然薮奸慝。阴箐冰条死，阳厓日车匿。蜗垒保崜峗，鼠穴穷搜栉。得非核桃瓢，招此训狐蜮。思刬两戒雄，神丁万牛辟。扩开造化胸，永息蚩尤役。高厚信茫茫，我行殊恻恻。山驿星斗寒，凛矣蛮荒国。
栈道杂诗七首·其六
作者：魏源
朝代：清
体裁：古风

山势到穷尽，豁然云水亮。人事坎坷历，夷然径路旷。今朝栈树底，俯视帆下上。右俯嘉陵江，潜流贯沔漾。石壁照澄潭，万千神佛状。如出罗刹窟，得瞻满月相。蜀驹小于犊，健绝何奔放。瞬息蹄百里，万山皆倒向。使入万马阵，腾蹴孰能抗。用材得时地，何代无跌宕。古今貉一丘，沽酒齐得丧。
栈道杂诗七首·其四
作者：魏源
朝代：清
体裁：古风

舆夫贪径捷，直上万山砢。程虽十里近，险乃十倍过。何如遵通衢，饱受山水磨。五步一伫立，十步一憩坐。冈势审去留，峰情辨主佐。聊借目力舒，慰兹足力惰。寺古荒亦好，误行翻自贺。始知济胜具，美游究难卧。山熊引其子，千仞遥相和。掷石落深涧，顿惊岚翠破。
桂林阳朔山水歌三首·其一
作者：魏源
朝代：清
体裁：古风

饱看东南青万束，自谓平生双眼福。那知不到桂林山，天外未开盘古目。四面成阵如怪云，云外怒森千笋玉。那数江南无骨山，扫尽世间螺黛俗。舟发桂林西，舣舟阳朔东。快哉舟行竟与山行同。水外有山山夹水，峰头飞水水吞峰。舟行竟日不出山，峡中曲折使篙不使风。塔台垣壁簪笏旗剑不可以数计，间以谽谺溪洞相淙淙。但见船窗之上水光中，山影数十态百重。左遮右逐常相逢，中有一柱森芙蓉。昨日在舟西，今晨在舟东。武夷八九曲，巫峡十二峰。衡岳七十二，黄山卅六峰。一齐幻入船窗无一同，使我目不及瞬耳不及聪。噫嘻吁怪哉！大山宫小山，大水收小水。大营垒包小营垒，巴峡连营七百里。若非天南少人而多石，何故阵阵正奇一至此。一转一天地，百棹百惊喜。入峡愈深势愈诡，半云半雨崖倾圮。大关大锁到阳朔，如收天地归一匦。险穷怪极入空明，万翠千苍寒镜里。一戟当关万莫前，吕嘉真抱庸奴耻。宜乎胜国瞿督师，支拄岩疆殉南纪。韩苏误走泷庾道，荆关画师从未履。谁森槎牙芒角之怪肠，浣以万斛雪涛之江水，一泄南荒蟠郁之奇伟。不然乱泼墨沈向蔚蓝，直把青天铺作纸，图出奇峰夏云峙。文章战伐两不称江山，更不狂歌吾老矣。峡内方疑天地止，出峡又看天地起。
桂林阳朔山水歌三首·其三
作者：魏源
朝代：清
体裁：古风

奇峰之外为洞崖，奇峰之腹空且恢。非土非石谁胚胎，地地矗立天天埋。鸿蒙前土劫前灰，娲手亲抟随意堆。以石为天云为苔，钟乳堕空垂万荄。如山侧竖莲倒开，鳞甲怒作之而颏，成阵万象如潮来。门庭楼阁堂庑陔，鼓钟不考谁自锤。金山入定趺莲台，低眉似悯尘世哀。有田谁耕市谁街，终古濛濛雨黄梅。潺湲一去不复回，蝙蝠白日冲人怀。飞鼠数尺长于孩，神仙龙鬼纷駴猜。天窗漏影如凿坯，尺蠖出入谁侦哉。爆竹一震九天雷，便恐地压天崩摧。神仙避劫人避灾，更于何处藏三才。乾坤弥昃弥轩恢，浑浑沌沌天所胚，七窍万古何时开。
桂林阳朔山水歌三首·其二
作者：魏源
朝代：清
体裁：古风

粤山砢，峰峰直自云霄堕。时时天半闻风涛，终年常被烟云裹。粤山尖，无起无伏无连延。有时刚风吹石动，便欲摇曳随云烟。粤山凑，一峰剑出万峰鞘，侧岭横峰无一肖。一步一境境一色，乾幻坤佹恣窅窱。粤山怒，仰天齐射宋康弩。有时压首故惊人，娲皇掷下劫灰土。粤山妩，浓纤修瘦眉轩举。以云为衣山欲舞，怒则剑仙喜天女。造物随意呈山川，岂必尺寸循规矩。涤尽浮文形似语，横绝丹青万万古。
桐城浮山二首·其一
作者：魏源
朝代：清
体裁：古风

雨气不能尽，散作诸峰烟。盈盈云水中，一峰樯我前。昨日远江外，舟人识已先。西谷宫廷敞，东谷廊肆延。无峰不石呀，无洞不泉悬。上厓之所地，下厓之所天。履之声空空，层厓尽穹然。石腹房户阖，石发竹树烟。众厓会一厓，一厓万胜专。奇奇怪怪尽，下下高高穿。僧房蜂窝缀，半石半云间。到此声光影，尽出寒苍然。泉响不可忍，升高寻其源。妙高峰入云，坐受长江天。樯山对面立，侧视正视全。不图江北地，有此雁荡仙。一梦增一恋，一降生一妍。一啸响一山，一流声一渊。
桐城浮山二首·其二
作者：魏源
朝代：清
体裁：古风

登山山益高，望江江转阔。浮光如白虹，远势压林末。山寂无人行，但见云平壑。天寒翠欲凝，山远泉空落。遥瞻天柱峰，冠冕云霄卓。恭惟虞代巡，南祡本灊霍。若非辅岳雄，安得森崖崿。造化神秀钟，缅想黄虞作。
椒山琴和陈太初修撰
作者：魏源
朝代：清
体裁：古风

伶伦既死贻嶰筒，谁回元气抉空同。古心感帝帝梦通，夜深重瞳投以镛，排阊叫舜放四凶。天王圣明臣罪憃，遂从文王羑里中。我得此琴匪漫逢，玉带生研同敬恭。一弹再鼓何噰噰，凤凰百鸟鸣梧桐。忽然划裂如石淙，孤臣放子号怨恫。追呼比干陪关逢，奴隶叔夜兼蔡邕，呵叱仇鸾与严嵩。万古方舆一圜穹，哲人既往我安宗，谁知以耳以神通。俄顷四座悄无容，惟馀两人一枯桐。运丁叔季谁牙钟，不如收视反听聪。与君相知如蹶蛩，试叩铜山应洛钟。
楚粤归舟纪游四首·其一
作者：魏源
朝代：清
体裁：七言律诗

看尽奇奇怪怪峰，遍穿曲曲湾湾硔。粤吴楚越舟车马，岭海江湖雨雪风。客到岭南疑谪宦，文非海外不沈雄。半年往返八千里，岂独云山入卷中。
楚粤归舟纪游四首·其三
作者：魏源
朝代：清
体裁：七言律诗

濠镜羊城水气氲，华夷估舶自成群。门前潮汐家家海，檐际榕棉寺寺云。自过岭南诗一变，疑游岛国语全分。沿江魑魅窥人过，择地停桡趁夕曛。
楚粤归舟纪游四首·其二
作者：魏源
朝代：清
体裁：七言律诗

溯流帆重顺流轻，两岸青山不识名。但见无船无树影，不知是水是风声。寄怀猿鸟苍茫外，未觉江湖感慨生。且喜韩康稀识面，独于僧寺有逢迎。
楚粤归舟纪游四首·其四
作者：魏源
朝代：清
体裁：七言律诗

粤风咫尺视沧瀛，去土离乡岛峤轻。地沃俗骄誇末富，山雄气悍号兵勍。珠江夜月喧筝鹢，渤海秋风吼石鲸。且喜乘桴酬夙愿，五更浴日看潮生。
楼望
作者：魏源
朝代：清
体裁：五言律诗

楼下积残雪，楼头生暮寒。偶听残笛远，不觉晚衣单。呖呖雁行去，遥遥云汉端。梅花与明月，惟见影团圞。
次韵前出塞九首·其一
作者：魏源
朝代：清
体裁：古风

星燧燎原隰，蚁壤溃江河。非苜来大宛，非楛贡新罗。谁知狂国泉，市比贡艘多。饮食继讼师，嗜欲兴干戈。
次韵前出塞九首·其七
作者：魏源
朝代：清
体裁：古风

朝望西溟水，夕驾昆崙山。胸中盖地图，八极指掌间。身非黄鹄翼，而与罡风还。高鸣叫阊阖，羲驭何时攀。
次韵前出塞九首·其三
作者：魏源
朝代：清
体裁：古风

欲拔长鲸牙，须是摩天手。虎山霍不采，龙渊威蓄久。轩车服四溟，周戎诘九有。安有涉长河，舟败篙楫朽。
次韵前出塞九首·其九
作者：魏源
朝代：清
体裁：古风

圣忧日中昃，愚歌鼓缶功。否泰大转圜，平陂小异同。猰㺄特癣疥，樽俎有伏戎。惟有华山老，河洛宵探穷。
次韵前出塞九首·其二
作者：魏源
朝代：清
体裁：古风

重典辟止辟，古人不我欺。岂其叔叶世，反胜虞周时。惩螫须断腕，理乱先斩丝。但明大理星，何畏蚩尤旗。
次韵前出塞九首·其五
作者：魏源
朝代：清
体裁：古风

择士如择马，理财如理军。安有富四海，而以贫寡闻。倾泽塞漏卮，鞭骥归驽群。卮竭还渔泽，驽败方侈勋。
次韵前出塞九首·其八
作者：魏源
朝代：清
体裁：古风

睒睒太白芒，汩汩黄流昏。五行金水气，日随大化奔。圣人调燮功，参赞有其门。春秋蕃露篇，那数盐铁论。
次韵前出塞九首·其六
作者：魏源
朝代：清
体裁：古风

海环大九州，震旦东隅长。自昔金轮圣，宰制千国王。涣汗九万里，荣辱非一彊。奈何羿乌耻，徒使鲁阳伤。
次韵前出塞九首·其四
作者：魏源
朝代：清
体裁：古风

鸿钧转上帝，六合为一身。良由日月遍，不独风雷嗔。计陈无贵贱，道合何疏亲。刍灵尊戺陛，风云哭渭辛。
武夷九曲诗五首·其一
作者：魏源
朝代：清
体裁：古风

至奇万骨峰，至清百折水。天地此中合，溪贯万峰倚。舟行出其间，有似穿珠蚁。五步一笏变，十步一障徙。空明寒碧内，万古黛螺洗。渔樵半是仙，掩映孤光里。滩从房闼行，篙向画屏驶。水中矗影倒，舟腹砺声齿。已穷水云胜，尚嫌山骨峙。壁立无寸肤，何从寄游趾。晚陟仙游嵓，万峭罗户几。夜月醉仙骨，苍烟媚山髓。譬贮雪浪石，浸之雪盆底。此间空明界，更胜波中视。云霄欬啸声，山下疑仙鬼。尚讶棹歌闻，那有市声起。
武夷九曲诗五首·其三
作者：魏源
朝代：清
体裁：古风

曲曲奥不旷，旷即嫌市阓。精舍第五曲，亦复少胜概。谁知六曲中，奥旷洞天最。洞口九泥塞，垣廓周遭大。奇峰四苍苍，平原千秽秽。秦汉落花中，羲皇流天外。直缩大乾坤，于此仇池内。如何太古来，至今仍草昧。疑有鬼神呵，不许游人再。始知万嶙峋，皆作此关塞。我今破天荒，披寻失人代。何时洞中身，复出白云蔽。何时溪外人，得入红霞界。云隔千万重，霞深咫尺在。
武夷九曲诗五首·其二
作者：魏源
朝代：清
体裁：古风

上山月在前，下山月随屧。舣舟月在水，舟行月随枻。但任山转移，不知水曲折。人行水月中，彼我皆冰雪。直疑南北峰，皆我苍苍骨。凭槛坐深宵，太虚同一窟。暮云作山形，欲与暮山接。若无青白痕，几忘高下蹑。鸿濛本一气，宇宙谁超忽。真人驭神气，凡俗恋尘堀。请随云中君，遍览琼瑶阙。
武夷九曲诗五首·其五
作者：魏源
朝代：清
体裁：古风

我昨庐阜游，鹿洞濂溪访。旋辞象山泉，即买武夷桨。讵徒泉石癖，兴发高山仰。哲人逝千载，溪山寄馀响。当年云水气，尚入游仙杖。尘容愧濯缨，咏归闻扣榜。陵谷自今昔，神化无来往。森然方寸间，觌面高深象。朝入万云重，梦宿九霄上。
武夷九曲诗五首·其四
作者：魏源
朝代：清
体裁：古风

溯滩舟行迟，迟得领众妙。下滩舟行驶，驶易失瞻眺。难进苦易退，仕随各殊操。我归武夷舟，瞬息万山剽。方惊左右奇，已失前后奥。讵不拟疑犹，濑急湍崩哨。最末玉女峰，一柱屹门隩。苦将归棹留，远作来帆导。多愧山水情，祇益烟云悼。尘寰万劫谪，仙境何时到。
武林纪游十首呈钱伊庵居士·其一
作者：魏源
朝代：清
体裁：古风

峰耶曰是云，云耶曰是山。山为湖云混，雨后无真峦。谁知后雨湖，复为烟所悭。舟到烟暂开，百步时一班。如镜受呵气，难鉴西施鬟。千影万影内，出没争孱颜。纯是墨天图，黯黯有无间。遥看一簇影，渐近孤山庵。环林尽水气，如入蛟宫探。肺腑毛发沐，空水鱼藻涵。始知绝代姝，嗔喜无不媕。尽洗浓艳气，转益幽情酣。譬迷桃源路，四面逢蔚蓝。不知湖远近，但任舟北南。归舟尚梦游，梦与波鸥三。
武林纪游十首呈钱伊庵居士·其七
作者：魏源
朝代：清
体裁：古风

杭人诧龙井，不识龙井处。曩昔闻君言，疑信半相互。昨游南北峰，偶误肩舆路。云峰转复转，溪彴渡还渡。决决水声湲，重重山色赴。悄悄往如复，苍苍午疑暮。更无樵父逢，时或幽禽遇。竹方迷径出，岚欲留人住。百觅理安寺，始与山僧晤。亦言十年隐，仅获一朝步。境穷乃得仙，智塞翻成悟。却嗟趁途人，那识迷途趣。
武林纪游十首呈钱伊庵居士·其三
作者：魏源
朝代：清
体裁：古风

篁深不见天，苔厚不见地。至今头白僧，不出黄叶寺。山门扣不开，幽禽时一至。林笋无人斸，迸箨篱间积。久疑山雨来，寒翠失衣袂。君本城市人，何用劳车骑。此间无禅伯，亦复铲诗意。风泉自成韵，林籁自成吹。
武林纪游十首呈钱伊庵居士·其九
作者：魏源
朝代：清
体裁：古风

衡门下有泌，洋洋可乐饥。中有考槃士，匡咏先王诗。前岸后高谷，填填中深微。惜哉莫共语，岁月不我期。涧旁古梅树，作花已再期。花开二南篇，花谢及黍离。蒹葭溯伊人，榛苓美西归。王孙苟不芳，鶗鴂亦何为。
武林纪游十首呈钱伊庵居士·其二
作者：魏源
朝代：清
体裁：古风

晓日照湖烟，横斜自成幅。湖水浓如酿，湖舫深似屋。何须载酒行，自酌湖中渌。环湖万螺黛，对镜新膏沐。我来吸湖光，山影齐入腹。浓翠与空濛，潋滟自相蓄。湖山歌舞国，儿女英雄福。宜乎林逋诗，峭拔苦不足。用世贵形胜，遁世宜深谷。我已西湖恋，恐被西湖束。一笑上吴山，豁我海天目。
武林纪游十首呈钱伊庵居士·其五
作者：魏源
朝代：清
体裁：古风

石石悉竖立，石石悉浑沦。无池江浩浩，无城石磷磷。一峰复一峰，峰峰立而独。诸峰合成垣，不分睪与蜀。众磊而小砾，小磝而大礐。我不暇校量，蚁方以为岳。滃然云气生，势挟全山动。急寻洞口归，或恐山合缝。
武林纪游十首呈钱伊庵居士·其八
作者：魏源
朝代：清
体裁：古风

曳舟破冰澌，踏林惊冻雀。逢涧或褰裳，不烦横略彴。无童背琴书，送迎有林鹤。非避城市喧，非逐枯寒乐。水云幽绝处，中有古魂托。孤行每自喜，此病恐难药。方寻黄海盟，更作石梁约。不受古人欺，肯受今人缚。
武林纪游十首呈钱伊庵居士·其六
作者：魏源
朝代：清
体裁：古风

竹间径复径，竹外山复山。竹旁涧复涧，竹杪庵复庵。尽日不逢人，终年无启关。偶因清磬引，一露烟中峦。有视皆苍翠，有听皆潺湲。常恐入幽深，迷路不知还。有时逢一僧，皆作太古颜。我返花坞游，复此琴书欢。问君仁智性，可同鱼鸟顽。
武林纪游十首呈钱伊庵居士·其十
作者：魏源
朝代：清
体裁：古风

山云化流水，不肯复为雨。月来空水明，中有云影吐。湖风吹梦凉，人在冰壶语。夜话潮入篱，起共流云舞。高尽四方星，寂失城楼鼓。息心净妙香，回光照今古。誓回屠龙技，甘作亡羊补。行当返茂苑，不获亲芳杜。明发眷归舟，武林何处所。